
הכנסת התשע-עשרה
נוסח לא מתוקן

מושב שני
<פרוטוקול מס' 115>
מישיבת ועדת הפנים והגנת הסביבה
יום שלישי, ב' בכסלו התשע"ד (05 בנובמבר 2013), שעה 11:00
<סדר היום:>
הצגת הצעת חוק התכנון והבנייה (תיקון מס' 102), התשע"ג-2013, סעיפים- 3,4,29,30,39,49,52 הגדרות- חברה ממשלתית, מבנה דרך, מתקני דרך, תחנה לאיסוף נוסעים והורדתם, תחנה לתחבורה ציבורית, תכנית דרך ותשתיות לאומיות
נכחו:

<חברי הוועדה:> 
זבולון קלפה – מ"מ היו"ר
תמר זנדברג

רינה פרנקל

יעקב אשר

דב חנין

חנא סוויד
<מוזמנים:> 
	גבי גולן
	–
	סגן מזכיר הממשלה, ראש אגף תכנון ובקרה, משרד ראש הממשלה

	איריס פרנקל-כהן
	–
	מרכזת באגף תכנון ופיתוח, משרד ראש הממשלה

	בנימין ארביב
	–
	לשכה משפטית, משרד הפנים

	אפרת ברנד
	–
	לשכה משפטית, משרד הפנים

	יהודה זמרת
	–
	יועץ משפטי, משרד הפנים

	קארין טלמור
	–
	מנהלת אגף מדיניות תכנון, משרד הפנים

	אבי כהן
	–
	מנהל אגף א' קשרי ממשל ותכלול, משרד הפנים

	בינת שוורץ
	–
	מנהלת מנהל תכנון, משרד הפנים

	אמיר רשף
	–
	רפרנט ממ"י באגף התקציבים, משרד האוצר

	יאיר פינס
	–
	מרכז מקרקעין ותכנון אגף התקציבים, משרד האוצר

	נחום פלד
	–
	ממונה תכנון ארצי ואזורי, משרד הבינוי והשיכון

	מיכל נאור ורניק
	–
	סגנית אדריכל ראשי, משרד הבינוי והשיכון

	יאיר לנג
	–
	תובע רשם הקבלנים, משרד הבינוי והשיכון

	שבתי אלבוחר
	–
	עו"ד לשכה משפטית, משרד התשתיות הלאומיות, האנרגיה והמים

	דורית הוכנר
	–
	מנהלת תחום בכיר תכנון פיסי, משרד התשתיות הלאומיות, האנרגיה והמים

	אורלי זיו
	–
	ממונה תכנון פיזי, משרד התשתיות הלאומיות, האנרגיה והמים

	נועם מולה
	–
	עוזר ראשי לשכה משפטית, משרד התשתיות הלאומיות, האנרגיה והמים

	חגית אייזנמן מלכה
	–
	סגנית בכירה ליועצת המשפטית, משרד התשתיות הלאומיות, האנרגיה והמים

	שרית זוכוביצקי-אור
	–
	לשכה משפטית, משרד התחבורה והבטיחות בדרכים

	יוליה זיפלינגר
	–
	תכנון ערים, משרד התחבורה והבטיחות בדרכים

	ענבר לדרמן
	–
	מתכננת ערים, משרד התחבורה והבטיחות בדרכים

	מיכל מויאל
	–
	ר' תחום תכנון, משרד הביטחון

	צביקה קרמן
	–
	ר' חטיבת תכנון, משרד הביטחון

	ניסים זימבר
	–
	לשכת יועץ משפטי משרד הביטחון, משרד הביטחון

	טובי הארט
	–
	פרקליטות צבאית יועמש תכנון ופיתוח, משרד הביטחון

	הדר נחמני
	–
	לשכת יועמ"ש למע' הביטחון, משרד הביטחון

	עמנואל עטייה
	–
	אגף תכנון צה"ל, משרד הביטחון

	בנימין שינדל
	–
	ס' יועמש פיקוד העורף, משרד הביטחון

	רותי פרום אריכא
	–
	מ"מ מנהל הרשות התכנון, משרד החקלאות ופיתוח הכפר

	חגית ברנר
	–
	מנהלת תחום תכנון אזורי, משרד החקלאות ופיתוח הכפר

	טל זקס
	–
	עו"ד, המשרד להגנת הסביבה

	איריס האן
	–
	אגף תכנון ובניה, המשרד להגנת הסביבה

	כרמית יוליס
	–
	עו"ד, משרד המשפטים

	עבד אלסלאם
	–
	מ"מ ראש עיריית טירה, מרכז השלטון המקומי

	קובי אלון
	–
	מנהל היח' המוניציפלית, מרכז השלטון המקומי

	עודד גבולי
	–
	מהנדס העיר ת"א, מרכז השלטון המקומי

	אילן גבריאלי
	–
	ראש מועצת כפר כנא, מרכז השלטון המקומי

	ארנון דיוקמן
	–
	ע. ראש מועצת רמת ישי, מרכז השלטון המקומי

	מירי ישראל
	–
	ראש מועצת זמר, מרכז השלטון המקומי

	עאמר מאג'ד
	–
	ראש מועצת חורפש הנכנס, מרכז השלטון המקומי

	נתי מאיר
	–
	יועמ"ש מש"מ, מרכז השלטון המקומי

	מוחמד מחאמיד
	–
	מהנדס פרדיס, מרכז השלטון המקומי

	מייק סקה
	–
	מהנדס העיר הרצליה, מרכז השלטון המקומי

	סאלח פארס
	–
	ראש מועצת חורפש היוצא, מרכז השלטון המקומי

	סמיר דרויש
	–
	ראש המועצה זמר, מרכז השלטון המקומי

	אלי יהלום
	–
	מהנדס העיר ראשל"צ, מרכז השלטון המקומי

	מופיד מרעי
	–
	סגן ראש מועצת חורפיש, מרכז השלטון המקומי

	רובין ביבאר
	–
	חבר מועצת יאנוח ג'ת, מרכז השלטון המקומי

	מעדא חסבאני
	–
	ראש מועצת יאנוח ג'ת, מרכז השלטון המקומי

	חאתם עג'מייה
	–
	מהנדס מועצת יאנוח ג'ת, מרכז השלטון המקומי

	דוד ביטן
	–
	סגן ראש עירייתראשל"צ, מרכז השלטון המקומי

	מוטי דלג'ו
	–
	ראש המועצה האזורית דרום השרון, מרכז השלטון המקומי

	אורלי קרקו
	–
	סגנית מנהל אגף תכנון סטטוטורי ומקרקעין, חברת נתיבי ישראל

	דבי גילד-חיו
	–
	מקדמת מדיניות וחקיקה, האגודה לזכויות האזרח

	נחמה חומי נובנשטרן
	–
	סמנכ"לית, המועצה לשימור אתרים

	רננה ירדני
	–
	יועצת, התאחדות בוני הארץ

	מירי כהן
	–
	יועצת משפטית, התאחדות בוני הארץ

	חיים פייגלין
	–
	יו"ר ועדת תכנון ובניה, התאחדות בוני הארץ

	איל מאמו
	–
	יועץ המשפטי, התאחדות בוני הארץ

	אליאב בן שמעון
	–
	מנכ"ל התאחדות בוני הארץ, התאחדות בוני הארץ

	אורית קיטה-דרור
	–
	מחלקה משפטית, חברת החשמל

	זוהר לביא
	–
	מנהל מגזר תכנון סטאטוטורי ואיכה"ס, חברת החשמל

	הילה שבתאי
	–
	יועצת משפטית, לשכת שמאי מקרקעין

	אוהד דנוס
	–
	יו"ר, לשכת שמאי מקרקעין

	הילה שבתאי
	–
	יועצת משפטית, לשכת שמאי מקרקעין

	אורי זרובבל
	–
	חבר ועד ארצי ויו"ר ועדת החקיקה, עמותת האדריכלים המאוחדים בישראל

	דני מורן
	–
	אדריכל, עמותת האדריכלים המאוחדים בישראל

	שחר פוני
	–
	אדריכל, רשות העתיקות

	נירית אהרון
	–
	מנהלת אגף פלילי, רשות הטבע והגנים הלאומיים

	ניר אנגרט
	–
	מנהל אגף שטחים פתוחים, רשות הטבע והגנים הלאומיים

	אלי בן ארי
	–
	יועץ משפטי, אדם טבע ודין

	איל עופר
	–
	עו"ד, החברה להגנת הטבע

	דרור בוימל
	–
	רכז תכנון תשתיות, החברה להגנת הטבע

	נילי ברוך
	–
	מתכננת ערים, עמותת במקום

	מיכה דרורי
	–
	מרכז המח' המשפטית, התנועות הקיבוציות

	תמר מגדל
	–
	יועצת משפטית כביש חוצה ישראל בע"מ

	משה פולאקביץ
	–
	יועץ משפטי חיצוני, גולדפרב זליגמן ושות' עורכי דין

	טל שבות
	–
	פעיל, המשמר החברתי

	שמואל מרדכי קסלר
	–
	הנדסאי

	רחל חורי
	–
	רחל חורי

	טלי ענבר גולן
	–
	יועצת חיצונית

	שאול אדם
	–
	מוזמנים שונים

	עוזי פרחי
	–
	מנכ"ל חברת קרקם, מוזמנים שונים

	זכיאל חורי
	–
	מוזמנים שונים

	חיים חצב
	–
	מוזמנים שונים

	ישי אשלגי
	–
	נציג של נתיבי הגז הטבעי לישראל, מוזמנים שונים

	רקפת תיבי
	–
	מנהלת מחלקת תכנון פיזי, חברת מקורות

	מאיה אשכנזי
	–
	חברת מקורות

	בועז גמליאל
	–
	מהנדס מועצה קרית עקרון, איגוד המהנדסים

	ענבל קנקה
	–
	סגנית היועץ המשפטי, רכבת ישראל

	טל סלע
	–
	מנהל הפקעות ורישום, רכבת ישראל

	ורד הרנוף קרנץ
	–
	מנהלת אדף תכנון, רכבת ישראל

	ליאת סומך
	–
	מנהלת יחידת תב"ע וסביבה, חברת נתיבי איילון

	רננה ירדני
	–
	יועצת תכנון ובניה, התאחדות המלאכה והתעשייה

	רון צין
	–
	לשכה משפטית, רשות שדות התעופה

	ציפי רון
	–
	יו"ר הוועדה לבריאות ואיכות הסביבה, מועצת ארגוני הנשים


<ייעוץ משפטי: >
תומר רוזנר
גלעד קרן
<מנהל/ת הוועדה:>
יפה שפירא
<רישום פרלמנטרי:>
יפעת קדם
<הצגת הצעת חוק התכנון והבנייה (תיקון מס' 102), התשע"ג-2013, סעיפים- 3,4,29,30,39,49,52 הגדרות- חברה ממשלתית, מבנה דרך, מתקני דרך, תחנה לאיסוף נוסעים והורדתם, תחנה לתחבורה ציבורית, תכנית דרך ותשתיות לאומיות>
<היו"ר זבולון קלפה:>
צהריים טובים לכולם. אנחנו נקיים פה היום דיון בהצעת חוק התכנון והבניה (תיקון  102). מכיוון שיש כאן מוזמנים רבים וכאלה שכבר ביקשו רשות דיבור, סדר הדברים יהיה כדלקמן: איזו שהיא פתיחה כללית שלי, לאחר מכן היועץ המשפטי של הוועדה, עו"ד תומר רוזנר, ייתן את הסקירה שלו ואנחנו ואנשי משרד הפנים נבצע הקראה של סעיף, התייחסויות ובהתאם לזה סיכום. זאת הדרך. מקובל מבחינת הדברים?
<אפרת דון-יחיא:>
בפעם הקודמת - - -

<היו"ר זבולון קלפה:>
בסדר, אבל מכיוון שיש כאן חברי כנסת שנבחרו, זכותם לנהל את הדיון איך שהם מבינים. זה שיעור ראשון באזרחות שלמדנו, לא? זה יהיה סדר הדברים כדי לעשות סדר בעניין.

קודם כל, ודאי בפתיחה אני מברך על הגשת הצעת החוק. אין ספק שהליכי תכנון ובנייה במדינת ישראל, בתור אחד שהיה צרכן די נכבד של הדבר הזה בשנים האחרונות, מצריך איזה שהוא שינוי משמעותי. אין ספק שהמהלך הוא מבורך מבחינת המגמה בצורך לתקן, לשנות כדי ליצור פה את הדברים בצורה אחרת. באופן טבעי כמובן, גם לפי התגובות והערות שהגיעו אלינו לוועדה - אני אומר לכם גלויות שהן כנראה לא מועטות -  זה נושא שמושך תשומת לב רבה מאוד. כולם מבינים שהדבר הזה משליך על חיינו ברמה היום יומית. הייתי שמח שבתיקונים הבאים נוכל לראות התייחסות של משרד הפנים לגבי קיצור הטווחים בצד של תגובות המשרדים השונים. האם אפשר ליצור בתוך החוק  - לדעתי הדבר הזה אפשרי  - מציאות כזאת שכל משרד שאמור להגיב יהיה לו זמן תגובה. במידה והוא לא מגיב באותו זמן תגובה, תפקידו לקנות נעלי ספורט ולרוץ אחרי היזם של התכנית כי התכנית צריכה לנסוע הלאה. היום המצב הזה, לצערי, אמנם כתוב בחוק, אבל בפועל הוא לא מיושם. צריך לראות איך נותנים לדבר הזה יותר שיניים. אין לי ספק שהסוגיה הזאת יכולה לסייע רבות מאוד בקיצור הטווחים ולוחות הזמנים. רשות הדיבור לך, תומר.
<תומר רוזנר:>
תודה, אדוני היושב-ראש. אנחנו דנים היום בסעיפים הנוגעים לתשתיות בהצעת החוק. התקבלו הערות מ -10 גורמים או מ-11 גורמים. שמעתי שיש אנשים נוספים שרוצים להעיר. אני מציע ליושב-ראש שיינתן להם זמן דיבור רק במידה ויישאר זמן, כיוון שהם לא הגישו את הערותיהם בכתב. 

לגבי הנושאים שאנחנו דנים בהם כעת. הנושאים שביקשנו לדון בהם היום הם הנושאים שקשורים לתשתיות. הצעת החוק מבקשת לערוך מספר שינוים בנושאים שקשורים בתשתיות. אנחנו ריכזנו את הסעיפים שמתייחסים לענייני התשתיות ופזורים במקומות שונים בהצעת החוק. אנחנו נדון בהם לפי סדרם. הסעיפים מבקשים לתקן את הדברים שנוגעים לוועדה לתשתיות לאומיות, דברים שקשורים לתשתיות שמבוצעות בדרך של הודעה ללא צורך בהיתר או בהרשאה לביצועם, דברים שקשורים להרשאות לביצוע תשתיות. בנוסף, מוצע כאן סעיף חדש, שעניינו עבודות זמניות בנושא של פרויקטים לאומיים.

<היו"ר זבולון קלפה:>
מיזמים.

<תומר רוזנר:>
מיזמים - אפילו משרד הפנים קיבל את בקשתנו ותיקן את הדבר הזה  - בעלי חשיבות לאומית ומחוזית שבהם יתאפשרו עבודות זמניות ללא היתר וללא תכנית.
אני חייב לציין שבדיונים המוקדמים שהיו לנו עם משרד הפנים הגענו להסכמות רבות שנציע אותן לוועדה בתיקונים. ההצעות מונחות בפניכם. אני חייב לציין שכצוות הוועדה זכינו לשיתוף פעולה טוב עם משרדי הממשלה בהקשר הזה. אני רוצה לברך על כך. יש דברים שלגביהם לא הסכמנו. הדברים יוצגו. גם לגבי הדברים שהסכמנו ההכרעה בידי חברי הכנסת בסופו של יום אם לקבל אותם או לא לקבל אותם. הסימונים במסמך שכותרתו "הערות הייעוץ המשפטי" מסומנים בצבעים שונים.  

<גלעד קרן:>
ההערות שמסומנות בצהוב הן הערות שיש לגביהן הסכמה. 
<תומר רוזנר:>
זה בין הדרגים המקצועיים, זה לא מחייב את חברי הכנסת.  
<גלעד קרן:>
ההערות שמסומנות בירוק הן הערות שהצענו ומשרדי הממשלה בשלב זה לא מקבלים אותן. 

<תומר רוזנר:>
התהליך הוא שמשרד הפנים יציג את ההצעות הפרטניות ויקריא את הסעיפים על פי סדרם.

<דב חנין:>

אני רוצה להעיר הערה מקדמית שמחברת את הדיון הזה עם הדיון הקודם. היה לנו כאן דיון בוועדה. לצערי, כמה מהאנשים הבכירים במשרד הפנים, שאולי היה טוב שהשתתפו בו, לא יכלו להגיע אליו. הדיון עסק בסוגיה מאוד נקודתית של מתקני גז, חלופה ימית וחלופה יבשתית. בסופו של אותו דיון יושבת ראש הוועדה, חברת הכנסת רגב, בצדק רב, לטעמי, אמרה שהסוגיה הזאת מחייבת אותנו לזהירות הרבה יותר  גדולה בכל מה שנוגע לתשתיות. היא התייחסה לא רק לסוגיה שנמצאת בפנינו היום, אלא גם לסוגיה שתידון אולי בשבוע הבא או בעוד שבועיים, של תיקון 101- מהלך שהממשלה יוזמת שנקרא לו בשפה רכה ועדינה, הקלת וקיצור הליכים בכל הנוגע לתשתיות. אני אומר את הדברים בפתח הדיון הזה, כי באותו דיון שניהלנו בבוקר בוועדה ראינו לאן מובילים אותנו קיצורי דרך. המסר הכי חשוב לומר הוא שמי שחושב שקיצורי דרך מובילים אותנו בסופו של דבר להליך יותר קצר, טועה גם בזה. קיצורי הדרך מובילים אותנו בסופו של דבר לדרך היותר ארוכה והיותר מסובכת. 
ענייני תשתיות הם העניינים הרגישים ביותר, המורכבים ביותר, העדינים ביותר, עם ההשלכות הגדולות ביותר, לכן כשעושים קיצורי דרך בענייני תשתיות התוצאה היא שאנשים מוצאים אפיקים אחרים. אם זה לא בהליכי תכנון הם באים לכנסת, אם זה לא הכנסת הם ילכו לבתי משפט. הם לא יוותרו על היכולת שלהם להגן על עצמם בכל מיני דרכים. אני אומר את הדברים כהערה מקדימה לדיון הזה, כי נדמה לי שחלק מהדברים משליכים באופן מאוד ישיר  גם לסעיפים שיידונו היום בוועדה. תודה.
<היו"ר זבולון קלפה:>
תודה רבה. אמרנו את דעתנו בנושא של עכשיוויזם, דרך אגב, לא מהיום. 

<דב חנין:>
בנקודה הזאת - - -

<היו"ר זבולון קלפה:>
עכשיוויזם בכלל זה דבר פסול. משרד הפנים, בבקשה להתחיל את ההקראה.
<אפרת דון-יחיא:>
תיקון סעיף 1. 1. בחוק התכנון והבנייה, התשכ"ה-1965 (להלן – החוק העיקרי), בסעיף 1 – (3) אחרי ההגדרה "הקלה" יבוא: "חברה ממשלתית" – חברה ממשלתית לרבות חברת בת ממשלתית, כהגדרתן בחוק החברות הממשלתיות, התש"ה-1975;";
(4) בהגדרה "מבנה דרך", בסופה יבוא "וכן תחנה לתחבורה ציבורית, וכל בניין אחר הדרוש במישרין לצורך הקמתה של דרך או השימוש בה שקבע שר הפנים בהתייעצות עם שר התחבורה והבטיחות בדרכים";


(6) בהגדרה "מתקני דרך", במקום "ותמרור" יבוא "תמרור, חניה במפלס הקרקע, מתקני איתות, בקרה, ניטור ומדידה הנדרשים להפעלת הדרך, תקן טעינה לרכב חשמלי, מתקני חשמול וטעינה בחשמל לרכבת, וכן כל מתקן הנדרש במישרין לצורך הפעל של דרך ומהווה חלק בלתי נפרד ממנה";


(9) אחרי ההגדרה "שימוש חורג" יבוא: "תחנה לאיסוף נוסעים והורדתם" – תחנה המיועדת רק לאיסוף נוסעים או להורדתם מרכב או מרכבת, ובכלל זה ספסל, מצללה, עמדת בידוק, עמדת כרטוס וכל מתקן אחר הנדרש במישרין להפעלת תחנה כאמור שקבע שר הפנים בהתייעצות עם שר התחבורה והבטיחות בדרכים; 


"תחנה לתחבורה ציבורית" – תחנה לנוסעים בתחבורה ציבורית שאינה מיועדת רק לאיסוף נוסעים או להורדתם מרכב או מרכבת, לרבות מתקנים המיועדים למתן שירותים נלווים הנדרשים במישרין להפעלת התחנה ולרווחת הנוסעים בה;


(10) בהגדרה "תכנית דרך", בסופה יבוא "לעניין זה, "דרך" לרבות מתחם תפעולי הנדרש לצורכי הטיפול במסילת ברזל ובציוד הנדרש להפעלתה של רכבת;";


(11) בהגדרה "תשתיות לאומות", במקום הסיפה החל במילים "והכל אם" יבוא "וחניון לעידוד השימוש בתחבורה הציבורית. 

<בינת שוורץ:>

השימוש בהגדרות מאפשר הליכים שונים לכל אחד מהדברים שהוגדרו כאן. בהגדרת דרך כלול  מבנה דרך ומתקני דרך. דרך שמבוצעת על ידי המדינה לפי החוק הקיים פטורה מהיתר. יש הליך קצר אחר של הודעה ולא הליך של היתר. המדינה פטורה מהיתר לפי החוק הקיים. מבנה הדרך מחויב בהליך של הרשאה. זה הליך שמאוד דומה להיתר. בודקים בו את כל הבדיקות שבודקים בהיתר.  קוראים לו הרשאה. הוא נעשה קצת אחרת. הוא נעשה לא על ידי רשות הרישוי המקומית, אלא על ידי מהנדס העיר ומתכנן המחוז. גם מתקן דרך פטור מהיתר. מבנה דרך מחייב הרשאה. 

<היו"ר זבולון קלפה:>
כשאת אומרת "פטור" זה מלכתחילה בחוק הישים.

<בינת שוורץ:>
מלכתחילה בחוק הקיים. מה שעשינו זה הוספנו להגדרת מתקן דרך תחנה לאיסוף נוסעים ולהורדתם. הגדרנו מה זה. תחנה לאיסוף נוסעים והורדתם זה עמוד, ספסל, מצללה, עמדת בידוק, דברים שמבחינת התפישה התכנונית הם חלק בלתי נפרד מהדרך. תחבורה ציבורית היא חלק מהדרך, לכן כל מה שנדרש בכדי לשרת את הנוסעים הוא מתקן דרך. זה אומר שתחנות כאלו אפשר יהיה להקים בכל מקום שמסומנת דרך. זה חלק אינהרנטי מהדרך. 
<תמר זנדברג:>
אפשר יהיה מסחר?

<בינת שוורץ:>
לא. היועצים המשפטים מעירים לי כאן שתחנה לאיסוף נוסעים והורדתם קבועה כבר בחוק הקיים כמתקן דרך, כלומר, אפשר לעשות אותה כחלק מהדרך, לא צריך היתר ספציפי. מה שעשינו כאן זה הגדרנו אותה בצורה מדויקת.  אפשר לראות את זה בסעיף קטן (ב).
<היו"ר זבולון קלפה:>
זאת אומרת, בהצעה הזאת שלכם יש פירוט של דברים שהיו קיימים לפני כן בחוק. זה המשמעות של הדברים?
<בינת שוורץ:>
אתה צודק ביחס למה שדיברתי עד עכשיו בנוגע לתחנה לאיסוף נוסעים והורדתם. מה שעוד יש כאן זו הגדרה של תחנה לתחבורה ציבורית.  אנחנו ב-zoom in  למדינת ישראל שהולכת להתבסס על תחבורה ציבורית.  תחנה לתחבורה ציבורית זאת תחנה יותר גדולה. זה לא עמוד, מצללה וכו', זה מבנה שיש בו  שירותים בסיסיים, מתקנים בסיסיים וכל מה שנדרש לרווחת הנוסע.
<היו"ר זבולון קלפה:>
זה יכול להיות מבנה של מאות מטרים, עשרות מטרים, מטרים בודדים?

<רינה פרנקל:>
זה בכל תחנה?
<בינת שוורץ:>
זה תלוי באיזה מפגש של מערכות תחבורה ציבורית אנחנו עוסקים. אם אנחנו מדברים על מפגש של תחנת רכבת השלום, אז התחנה לתחבורה ציבורית תהיה יותר גדולה. יהיו בה גם יותר שירותים. אם אנחנו מדברים על תחנת קצה בבית שאן או באופקים, אז ההיקפים יהיו יותר קטנים. 
<היו"ר זבולון קלפה:>
אם הגעתם להבנה שצריך כזה מבנה במקום הוא עובר למסלול של הרשאה בלבד. 
<בינת שוורץ:>
"הגעתם להבנה" זה אומר שהתכנית קבעה שיש כאן מבנה לתחבורה ציבורית והוא עובר למסלול של הרשאה.
<היו"ר זבולון קלפה:>
מי הגוף שמאשר או מאשרר כזה דבר?
<בינת שוורץ:>
מסלול של הרשאה כפי שקבוע בחוק היום זה אישור מהנדס העיר ומתכנן המחוז.
<היו"ר זבולון קלפה:>
המקום הספציפי, זאת אומרת אותה ועדה מקומית ספציפית קטנה. איפה אותה ועדה מקומית ספציפית קטנה? איפה זה בעצם הגוף? מהנדס העיר זו ועדה מקומית? 
<בינת שוורץ:>
לא. מהנדס הוועדה המקומית ומתכנן המחוז צריכים לחתום על הרשאה. יש להם לוחות זמנים.
<תומר רוזנר:>
המחוז מאשר את זה.

<רינה פרנקל:>
מתכנן המחוז של משרד הפנים?
<בינת שוורץ:>
כן.

<תומר רוזנר:>
אם הם לא מסכימים הממונה על המחוז, קרי המחוז מאשר.

<היו"ר זבולון קלפה:>
ייתכן מצב שיכולת האמירה של אותה רשות מקומית ספציפית שבשטח שלה נדונה אותה הרשאה לא גבוהה במיוחד, אם אני מבין נכון. 
<בינת שוורץ:>
יכולת האמירה שלה גבוהה בשלב התכנית. התכנית קובעת את המיקום של התחנה, את היקף השירותים בה, את גודל המבנה, את המיקום שלה, את הגישות אליה, את החניות. הרשות המקומית מאוד דומיננטית בתכנית. אחר כך, כשמגיעה הבקשה להרשאה זאת כבר בקשה יותר טכנית. אם מהנדס העיר לא מסכים עם מתכנן המחוז הולכים לממונה על המחוז והוא מכריע. 
<היו"ר זבולון קלפה:>
האם מעוגן בחוק שכל פעם שמקדמים תכנית מהסוג הזה אותן רשויות מקומיות שבשטח שלהן התכנית המדוברת שותפות פעילות בדיון, מקבלות זימון בזמן? אני רוצה לומר לך שמהחוויה שלי החדשה פה בכנסת לפני 3,4 חודשים כשדנתי בסוגיה אחרת, לא התרשמתי שכך פני הדברים. הייתה מציאות שרשויות אמרו שהן לא ידעו מכלום. קידמו שם מהלך גדול, לא משהו קטן.   
<רינה פרנקל:>
מה קורה אם לא מגיעים להסכמה בין הרשות המקומית - -?

<תומר רוזנר:>
המחוז מחליט.

<רינה פרנקל:>
זה רשום בחוק?

<תומר רוזנר:>
כן.

<בינת שוורץ:>
בכל דיון שעוסק באלמנט של תשתית משמעותית או לא משמעותית ברשות מקומית, בין אם זה בות"ל, בין אם זה במועצה הארצית, בין אם זה במחוז, הרשות המקומית מוזמנת. 
<היו"ר זבולון קלפה:>
בין מוזמנת לבין מצב שלא התקיים דיון בלעדיהם אלה שני דברים שונים. מכיוון שמדובר בשטח שהאחריות המוניציפאלית היא שלהם, למה לא ליצור מלכתחילה הגדרה ברורה שבלי נציגות של הרשות המקומית הרלוונטית פשוט אין דיון? זה לא משהו טכני, זה משהו מהותי. 
<בינת שוורץ:>
אנחנו חושבים שלא נכון להפקיד תכניות בנות ערובה בידי אף אחד, גם לא בידי רשות מקומית ולא בידי שום משרד ממשלתי .
<היו"ר זבולון קלפה:>
תקצבי להם זמן.

<בינת שוורץ:>
 ברגע שאתה אומר שלא יתקיים דיון אם הוא לא הגיע, אז הפכת - - -
<היו"ר זבולון קלפה:>
בתוך פרק זמן מסוים. אם יש פה הליך של התחמקות אני מבין. אני תחת הרושם של הדיון מלפני 3 חודשים, שישבו שם ראשי רשויות ואמרו - - 

<בינת שוורץ:>
זה שהם אמרו שהם לא ידעו לא בהכרח  נכון. 
<היו"ר זבולון קלפה:>
הם אמרו שהם לא קיבלו זימונים.

<בינת שוורץ:>
זה לא בהכרח נכון. אני שמעתי עשרות פעמים שאומרים, לא קיבלנו זימונים. יש לי הוכחה במחשב ממזכירות המועצה הארצית שנשלחו זימונים. זה לא בהכרח נכון. אגב, חובת זימון מספיקה. אם אדם או רשות מקומית קיבלו זימון והחליטו לא להופיע - -
<קארין טלמור:>
כדי להתגבר על הקושי הצענו שבקשה להרשאה שמוגשת על ידי רשות מקומית יכולה להיות מאושרת רק על ידי מהנדס הוועדה המקומית, ללא מתכנן המחוז.
<דב חנין:>

אני חושב שההגדרות ששמענו עכשיו ממחישות את הבעייתיות שיש בפרק הזה. אני אנסה להסביר למה אני מתכוון. הרעיון שאומר שתחבורה ציבורית, כפי שאמרה ראש מינהל התכנון, היא חלק מהדרך הוא רעיון נכון. הגישה הזאת היא גישה נכונה, אני מברך עליה. היא בהחלט ראויה ונכונה.  יושבת פה גם יושבת ראש השדולה למען התחבורה הציבורית, חברת הכנסת זנדברג. אני בטוח שגם היא מסכימה. 
כשמדובר על שירותי תחבורה ציבורית במובן הצר והאמיתי של הדברים אני חושב שיש  הסכמה רחבה, אבל אם אנחנו נקרא בצורה דייקנית את ההגדרה של תחנה לתחבורה ציבורית אנחנו נראה שיש שם משהו הרבה הרבה יותר רחב. זה לא רק התחנה שהיא לאיסוף נוסעים או להורדתם מרכב או מרכבת, אלא גם המערך של  השירותים הנלווים. כדי להמחיש את הדברים אני יכול לתת לך, אדוני היושב-ראש, דוגמה מאוד מוחשית מהעיר שבה אני גר – תל-אביב יפו. יש בתל אביב יפו תחנה מאוד גדולה לאיסוף נוסעים והורדתם מאוטובוסים. היא נמצאת בצמידות לתחנת רכבת מרכז. זאת תחנה מאוד יעילה. אני חושב שהיא משמשת את הציבור בצורה מאוד טובה. היא מחוברת היטב לתחבורה הציבורית שנמצאת מסביב. היא דוגמה נהדרת לתחנה לאיסוף נוסעים והורדתם. לעומת זאת, באותה עיר שלנו ישנו מבנה מפלצתי ענקי שגם הוא תחנה של תחבורה ציבורית אבל ברובו הוא לא איסוף נוסעים והורדתם. ברובו הוא כרגע, לטעמי, נטוש. מה שלא נטוש זה כל מיני שירותים אחרים, שימושים אחרים וכדומה . המבנה המפלצתי הזה שנקרא התחנה המרכזית החדשה לא תוכנן מתוך רצון להרע עם הציבור, הוא לא תוכנן מתוך מטרה לפגוע בשכונות ולהרוס את תל אביב יפו. מי שתכנן אות בזמנו היו אנשים שהיו משוכנעים שהם עושים את הדבר הנכון. התכנון היה מוטעה, לקוי, בעייתי. כולנו משלמים את המחיר. 
כשאני קורא את ההגדרות האלה כאן, שזה מאוד מאוד מצער אותי, אני חושב שיש פה ערבוב בין שני הדברים. אם מדובר על תחנות בתחבורה הציבורית במובן הפונקציונאלי של תחנת תחבורה ציבורית, אז אני כחבר כנסת תומך בזה. אני בעד להקל על הקמה של תחנות תחבורה ציבורית במובן הצר כדי שהשירותים האלה לא יצטרכו להיתקע ושלא כל תחנת אוטובוס שאתה רוצה להקים באיזה שהוא מקום יהיה צריך בשבילה המון המון היתרים, כי אז אנשים בינתיים סובלים מזה שאין להם תחנת אוטובוס. זה מצוין. בכפיפה אחת להכניס את המבנים הענקיים והמפלצתיים שמאפשרים פה - - -
<בינת שוורץ:>

בהגדרה של תחנה לתחבורה ציבורית לא נכללת, למשל, התחנה החדשה בתל אביב או בירושלים.
<דב חנין:>
היא, לצערנו, כבר הוקמה.
<עודד גבולי:>
זה לא מבנה דרך, מר חנין.

<דב חנין:>
זה כן מבנה.

<עודד גבולי:>
מה פתאום.

<קריאה:>
זה מה שכתוב כאן.

<בינת שוורץ:>
אנחנו, מצד אחד, רוצים תחנות שהן לא סטריליות, שהן נותנות את השירותים הבסיסיים לאנשים. אנשים מגיעים לשם ובמקום ללכת ולעצור במקום אחר כדי לקנות כוס קפה, עיתון או גופיה, הם יכולים לעשות את זה שם כי הם כבר שם. ההתלבטות הייתה בין לתת להם את השירותים הנדרשים הבסיסיים, לבין לא לייצר מצב שבו אנחנו הופכים את התחנות למרכזי מסחר עצומים בפני עצמם. ההגדרה שכתובה כאן מבהירה בשפה המשפטית שהשירותים האלה שאנחנו נותנים הם שירותים נלווים, זאת אומרת שיש כאן מטרה עיקרית של הורדת והעלאת נוסעים, השירותים הם רק נלווים והם נדרשים במישרין להפעלת התחנה לרווחת הנוסעים בה. 
<תמר זנדברג:>

דרך אגב, אנחנו לא נגד מסחר בתחנות. לא מדובר פה אם יורשה להקים מסחר או לא יורשה להקים מסחר. אנחנו בעד מסחר בחלק מהתחנות כי צריך את זה, כי אנחנו משתמשים בזה וקונים, השאלה אם זה צריך להיות במסגרת הגדרת מתקן דרך.
<כרמית יוליס:>
זה לא מתקן דרך, זה מבנה דרך.
<תמר זנדברג:>
סליחה, מבנה דרך. השאלה אם זה צריך להיכלל בהגדרה של מבנה דרך. אם יש מסחר, ואנחנו בעד, אז ידונו מוסדות התכנון אם צריך להקים מסחר או לא. זה יהיה בהליך הרגיל כמו שהיה עד היום.
<בינת שוורץ:>
בואי נעשה סדר. מוסדות התכנון דנים. מוסדות התכנון קובעים בתכנית כמה מסחר, איזה סוג ובאיזו קומה יהיה המסחר. ככל שהמסחר שהם קבעו הוא מינימאלי, הוא משרת את המטרה העיקרית של התחנה, שזה הנוסעים, אז ההליך בשלב הבא יהיה הרשאה. לעומת זאת, אם קבעו הרבה מסחר, אז ההליך יהיה היתר. התכנית היא זאת שתבחין בין תחנה לתחבורה ציבורית ובין תחנה שכוללת אלמנט משמעותי של מסחר, שלזה נדרש היתר. 
<תמר זנדברג:>
אנחנו יודעים שהחוק שם מסמרות. המטרה של אלה שמשתמשים בו היא להרחיב את המסגרת הזאת, לדפוק על הקרשים עד שהם מתרחבים לפעמים לדבר שלשון החוק לא התכוונה אליו. כבר היום אנחנו למודי ניסיון. איך נבטיח שהמתקנים האלה שדרושים להפעלה לא יכללו מסחר?  היום לדעתנו, ואולי גם לדעתכם, זה לא מה שהיינו רוצים לראות, אבל ברבות הזמן הוא ינוצל כך שזה כן יהיה.
<רינה פרנקל:>
ומי קובע עד כמה הוא יתרחב?
<אפרת דון-יחיא:>
יש תיקון מסוים. אנחנו קיבלנו את ההערה.
<בינת שוורץ:>
התכנית קובעת.
<אפרת דון-יחיא:>
אתם מבלבלים פה בין כמה ניירות. 

<תומר רוזנר:>
יש את המילה "בה".

<קארין טלמור:>
יש את התוספת של המילה "בה".
<בינת שוורץ:>
הכלי האמיתי הוא שאי אפשר לחרוג מתכנית. ככל שהתכנית קבעה x מטר מרובע למסחר, כל חריגה ממנה תהיה שינוי לתכנית וזה חוזר למוסדות התכנון. הגורם שיבטיח את האופי של התחנה הזאת יהיה התכנית. 

<היו"ר זבולון קלפה:>
גם שטחי מסחר וגם שטחי שירות הם פועל יוצא של צפי של נוסעים במקום מסוים.  

<תומר רוזנר:>
הנוסעים בה.
<היו"ר זבולון קלפה:>
גם כשמציגים תכנית זה יצטרך להראות ולהוכיח בצורה סבירה והגיונית שבאמת זה נועד לשמש. לא יכול להיות שבצומת ליד קיבוץ שומריה איפה שאני גר  יקימו מתחם כמו התחנה המרכזית בתל-אביב, אם אני מבין נכון את הדברים. לא זאת הכוונה.  

<בינת שוורץ:>
יכול להיות שיקימו את זה כי יגידו שיש תכנית שמאפשרת. אם תכנית תאפשר יקימו את זה, אבל יקימו את זה בהליך של היתר. אתה כאזרח תתנגד לתכנית, תגיד שזה לא הגיוני ואולי גם תשכנע. מרגע שהתכנית  אושרה ההליך יהיה היתר. אין פה מניעה מלהפוך את התחנות למרכזי מסחר עצומים. הם יכולים להיות בהליך אחר, בהליך של היתר. 
<היו"ר זבולון קלפה:>
על מה הסעיף של ההרשאה חל? 

<בינת שוורץ:>
רק על התחנה לתחבורה ציבורית.
<תומר רוזנר:>
אנחנו הצענו, בעקבות החשש שלנו ובעקבות מה שאמר אדוני היושב-ראש, שהשירותים הנלווים שמדובר בהם יהיו השירותים הנדרשים לנוסעים באותה תחנה, כלומר שזה יהיה תלוי בהיקף הנסועה של אותה תחנה. אפשר להוסיף את מה שאמרה עכשיו גברת שוורץ,  שמדובר יהיה בשירותים בסיסיים לרווחת הנוסעים.
<בינת שוורץ:>
אני חושבת שכדאי להשאיר לתכנית את שיקול הדעת הזה.
<תמר זנדברג:>
יכול להיות שמסחר נדרש, ואנחנו רוצים את זה, אבל אנחנו לא רוצים שיאושר מסחר בלי היתר. 

<היו"ר זבולון קלפה:>
לגבי שטחי מסחר , אם הבנתי נכון את הדברים, במידה וישנם בתכנית, היזם מתבקש להגיש לאחר מכן תכנית להיתר בנייה. 

<תמר זנדברג:>
לא. 

<בינת שוורץ:>
התכנית קובעת האם מדובר בתחנה לאיסוף נוסעים והורדתם, שזה כלום, או מדובר בתחנה לתחבורה ציבורית. היא תקבע. היא יכולה לפי החוק לקבוע תחנה לתחבורה ציבורית רק אם היקף המסחר הוא לטובת הפרוגרמה של הנוסעים המתוכננים שצריכים להיות באותה תחנה. לעומת זאת, יכול להיות שהיא תקבע תחנה משולבת בקניון, שאז זה ילך להיתר.
<תמר זנדברג:>
אני חושבת שבכל מקרה אם יש מסחר צריך היתר. ילכו להיתר ויגישו. איך יכול להיות שחנות שבסופו של דבר הולכת לזכיין מסחרי נחשבת כדרך? 
<בינת שוורץ:>
מה זאת אומרת? רישוי עסקים היא תעבור, היא תקבל בכל מקרה.
<תמר זנדברג:>
אני לא מדברת על רישוי עסקים, אני מדברת על זה שאם בתכנית בניין אנחנו מגישים, אנחנו מאפשרים ייעוד למסחר, צריך להיות - -
<בינת שוורץ:>
הייעוד הוא לא למסחר, הייעוד הוא לתחנה לתחבורה ציבורית. היקף המסחר יהיה פונקציה - -
<תמר זנדברג:>
ככה אנחנו מכניסים מסחר דרך עידוד תחבורה ציבורית. אני חושבת שאם יש תחנה, שלט, שלט מידע, זה משרת אנשים. ברגע שנכנס מסחר צריך היתר.
<היו"ר זבולון קלפה:>
למה אי אפשר ליצור את הבידול הזה, לצורך העניין, במה שמשליך ישירות על השירות של התושבים, של הנוסעים שמשתמשים באותה תחנה, לבין ההגדרה ששטחי מסחר יוחרגו מהדבר הזה?
<אפרת דון-יחיא:>
זה כל מה שרצינו לאפשר. זה קורה ביחד. המשמעות תהיה שזה מאוד יעכב אישורן של תחנות תחבורה ציבורית. או שהן יהיו נכות, יהיו לא בצורה נאותה, לא כאלו שנותנות שירות נלווה הנדרש במישרין בהפעלת התחנה - - 
<תמר זנדברג:>
למה שיהיו נכות? הם פשוט יגישו בקשה להיתר.
<בינת שוורץ:>
הם לא יגישו. רכבת ישראל לא תגיש. היא תעדיף לעשות את זה תחנה סטרילית. יותר קל לה. הם לא רוצים את זה.

<תמר זנדברג:>
הם לא רוצים את זה, אבל אולי דרך אלה שלא רוצים את זה ואלה שכן רוצים יהיה האיזון הראוי, כמו שיש היום בתחנת סבידור שחבר הכנסת חנין ציין.  יש שם איזון. זו לא תחנה שהפכה לקניון, זאת תחנה שיש בה בדיוק דוכן קפה ועוד כמה דברים. אפילו אני קניתי שם בדוכנים תכשיטים כמה פעמים.  
<טלי ענבר גולן:>
זה לא נבנה בהיתר.
<תמר זנדברג:>
את יודעת מה, יכול להיות שכשזה נבנה בהיתר, כמו התחנה השנייה שחבר הכנסת חנין ציין, זה מביא לתוצאה הלא רצויה, וכשזה באופן אורגני מתפתח עם הזמן ומגישים בקשות, היתרים למה שזה  - -
<טלי ענבר גולן:>

המטרה שלנו בתור רכבת ישראל היא להסיע נוסעים בתחבורה הציבורית, לתת להם את השירותים הראויים, גם השירותים הפונקציונאליים כמו שירותים, איפה לרחוץ ידיים והשירותים עליהם דיברה ראש מינהל התכנון, של לקנות את הכוס קפה ואת העיתון. כשאנחנו דנים ומאשרים תחנת רכבת התכנון מאוד מאוד משולב. אני מסכימה לחלוטין שאם אנחנו יוצרים מעטפת מסחר משמעותית, מן הראוי שנבקש עליה היתר - כך גם נעשה בכל מקרה שאנחנו ניצור מעטפת מסחר כזאת - אבל אם אנחנו יוצרים תכנון שהוא תכנון אינטגרלי אחד ובתוך אולם הנוסעים שלנו יש שתיים וחצי חנויות בשביל שתהיה איזו שהיא עגלת קפה ואיזה שהוא קיוסק בשביל עיתון ומתנות, אז לגזור רק את זה מכל הפרוגרמה של התכנית בשביל לקבל היתר רק על הדבר הזה, זה לעכב בצורה מאוד משמעותית את תהליך הרישוי של התחנה שלנו. מה נעשה, הרי זאת לא המטרה העיקרית שלנו. המטרה העיקרית שלנו היא להסיע נוסעים. מה נעשה? אם נשאיר את זה בצד, לא נבצע את הפעילויות האלו, המשמעות היא שהתחנה תהיה קצת פחות אטרקטיבית וקצת פחות נוחה לנוסעים. הניסיון שלנו בלהוציא היתרי בנייה לתחנות הוא ניסיון מאוד מאוד בעייתי.
<היו"ר זבולון קלפה:>
עו"ד גולן, אני רוצה למחות. השימוש הזה בתחנות הוא לא פועל יוצא של נוחות, אלא לפי מיקום והצורך של האוכלוסייה. זה ממש לא רלוונטי אם בתחנה יש 6 בתי קפה או בית קפה אחד. מה שכן רלוונטי זה היכולת של האדם להגיע ממקום למקום. אני מבין את הצורך לקדם את התחבורה הציבורית, אבל חייבת להיות הגדרה שבאה ואומרת שיש איזה שהוא מערך של דברים בסיסיים אלמנטריים שרצים קדימה במסגרת הקלה יותר. כל מה שקשור ביותר מסחר וביותר מפותח זה דבר שיצטרך להיבחן ולהיות נדון בצורה מסודרת. אפשר לבנות תכנית שהיא גדולה וכוללת, כאשר מראש אומרים שההקלה חלה רק על תא שטח מסוים ולא על השטח השני שלגביו יצטרכו להגיש היתר והכל. אפשר לחבר את שני הדברים, זה לא נראה לי כזה מסובך.  
<אפרת דון-יחיא:>
לפני ההיתר יש שלב קודם של אישור התכנית. לתכניות מהסוג הזה החוק הקיים היום ייצר מנגנון שנותן הקלות מסוימות בגלל הצורך וההכרה בחשיבות של התשתית. ההגדרות האלו משליכות על ההגדרה של תכנית דרך ותכנית לתשתית לאומית. ברגע שבתחנות האלו, בגלל הקיום של שתי חנויות קפה, נגיד שזאת לא תכנית דרך או לא תכנית לתשתית לאומית, אנחנו פוגעים פגיעה מאוד משמעותית בהליך היותר פשוט ונכון שכבר החוק היום מכיר בעניינים כאלה. ניסינו לדייק יותר. הייעוץ של הוועדה ביקש לדייק כך שזה לא יהיה מסחר שמביא אנשים שלא תכננו לנסוע, אלא באמת משהו שמשרת את הנוסעים. 

<היו"ר זבולון קלפה:>
אנחנו דנים בסעיף הזה של ההגדרות חצי שעה. אנחנו חוזרים לאותה נקודת בסיס. עדיין יש פה הרחבה רבה מידי שיכולה להיות לרועץ בסופו של דבר. מה הבעיה ליצור שטח תכנון גדול שמיועד לתחנה לשירותי דרך נוספים, להגיד בצורה פשוטה שדברים בסיסיים כמו שירותים, מקום לשתות קפה, לקנות עיתון זה לגיטימי, כל מה שמעבר לדבר הזה יידון במסגרת של היתר רגיל בצורה הכי מסודרת שבעולם? בינת, יש לכם בעיה בעניין הזה?
<בינת שוורץ:>
אני חושבת שאנחנו צריכים להשתדל לא לתכנן באמצעות חוק. תכנון הוא דבר דינאמי, הצרכים משתנים. אף אחד לא חלם שחנות למכירת פלאפונים תהיה צורך בסיסי יום אחד. לא מתכננים בחוק. החוק הוא קבוע. 

<תומר רוזנר:>
הדוגמה שנתת היא דוגמה מצוינת. הפרשנות תשתנה בהתאם לנסיבות.
<בינת שוורץ:>
אנחנו לא רוצים לחיות מפרשנויות, אנחנו רוצים לייצר חוק שנותן מסגרת ונותן שיקול דעת למוסד תכנון שיושבים בו הרבה מאוד אנשים, הרבה מאוד אינטרסים. מן הסתם הוא מקבל החלטות רלוונטיות לתקופתו. בהגדרה כפי שכתובה היום אנחנו עונים בדיוק על מה שאתה, אדוני היושב-ראש, מנסה להגיד. אני רוצה להדגיש - "לרבות מתקנים המיועדים למתן שירותים נלווים הנדרשים במישרין או להפעלת התחנה או לרווחת הנוסעים בה". יותר מזה אנחנו נכנסים לעולם של תכנון. אני מבקשת להשאיר את העולם של התכנון מחוץ לעולם של החוק.
<תמר זנדברג:>
אני חושבת שאנחנו כותבים חוק שהוא חוק תכנון ובנייה. זה החוק שמסדיר את התכנון ואחר כך צריכים מתוקפו לתכנן. התפקיד שלנו בתור אלה ששומרים על האינטרס הציבורי הוא להגיד מה אנחנו רוצים שיהיה. אנחנו לא מחליפים את התכנון. זה לא חוק שכותב תכניות. 
<היו"ר זבולון קלפה:>
את מתייחסת לפסקה (9).

<תמר זנדברג:>
כן, להגדרה של תחנה ציבורית. השאלה אם אפשר להגיע לאיזה שהוא ניסוח שיגדיר כך שלא יהיה מבנה נוסף לצורך אותו שטח ציבורי. אם יש סככה ומתחתיה עגלת קפה, לצורך העניין, זה יהיה תלוי במוסד התכנוני, אבל אם זו חנות מתנות או דברים שצריך בשבילם לבנות מבנה נוסף שאפשר לפרש שזה דרוש לרווחת הנוסעים או להפעלת התחנה, זה יהיה חוסה תחת גדר אותה תחנה. משהו מהסוג הזה. 

<נתי מאיר:>
הנושא שלנו דורש לאזן בין שני אינטרסים לגיטימיים. האחד - ביצוע תשתיות לאומיות בלוח זמנים סביר ויעיל יותר מאשר בנתיב הרגיל, השני - לשמור על המרקם של השלטון המקומי, לא לאפשר תחת הכותרת הזאת למעלה מן הדרוש. ניקח תחנת רכבת כדוגמה או כהדגמה. יש איזה שהוא קו שממנו והלאה זה כבר לא צרכים לגיטימיים של תחנת רכבת לשירות הנוסעים, אלא זה מסחר או שירותים אחרים מעבר לזה. אפשר להגיד שכל דבר הוא לרווחת הנוסעים. יבוא נוסע ויגיד, יופי, יש פה גם קניון, מצוין, אני בדיוק צריך לקנות חליפה לבן שלי. זה לא המבחן. אנחנו גם לא מדברים שבתחנת רכבת לא יכול להיות קניון או מיני קניון. אם יש תכנית בניין עיר שמאפשרת את זה, והולכים במסלול הרגיל ומוציאים היתר בנייה כדת וכדין, אז יהיה שם הכל. אנחנו מדברים מה הוא קו הגבול שבו נותנים לשלטון רשות לעשות עבודות לפעמים בלי היתר בכלל, לפעמים בהרשאה  שהיא פרוצדורה יותר מקלה כך שזה לא ילך במסלול הרגיל. פה צריך להתייחס לזה בקפדנות ובחומרה, לפרש את זה בדווקנות, לבוא ולהגיד, תחנת רכבת עם מזנון או קפה, לא משנה אם אחד או שניים.  עד כאן למתוח את הקו. אם רוצים דברים נוספים צריך לומר בפירוש שזה ילך במסלול הרגיל, תלוי אם זה אפשרי מבחינת תכנית בניין עיר או שזה ילך בבקשה להיתר רגילה. 

<תמר זנדברג:>
זה בדיוק מה שאנחנו רוצים להגדיר.

<עודד גבולי:>
הרעיון של מבנה דרך והגדרתו בחוק הוא בעצם היתר לכל דבר. במקום שיושב-ראש ועדת הרישוי, שהוא יושב-ראש הוועדה המקומית, יחתום על ההיתר הזה, חותם על זה מתכנון המחוז. זה ההבדל הגדול. כל השאר זה כמו היתר בנייה לכל דבר .
<תומר רוזנר:>
כן, גם בתכניות יש הבדל. 

<עודד גבולי:>
 אני חותם על עשרות כאלה. אני יודע על מה אני מדבר. מבנה הדרך של כביש 6 בצומת נחשונים זה מבנה דרך שאני ונעמי אנג'ל חתומים עליו בתור מהנדס עיר ומתכנן מחוז. תבינו את הגדלים. התחנה המרכזית בתל אביב היא לא מבנה שהוא בניין הדרוש במישרין לצורך הקמת דרך או שימוש בה. אי אפשר להגדיר את זה כך. לתחנה המרכזית בתל אביב יש טאבה מיוחדת. זה סיפור אחר לגמרי, עולם אחר לגמרי. אותו דבר תחנת סבידור. הרעיון של מבנה דרך הוא רעיון מצוין. מה שהכי חשוב בהגדרה וחסר זה שיבינו שזה גם לתחנת רכבת, כי לא מבינים את זה. זה חייב להיות בהגדרה.
<היו"ר זבולון קלפה:>
כתוב תחבורה ציבורית.
<עודד גבולי:>
אני מציע לכתוב גם תחנת רכבת. כדאי לעשות את זה יותר ברור בהגדרה.
<היו"ר זבולון קלפה:>
בהמשך הסעיף כתוב מרכב או מרכבת.
<עודד גבולי:>
הפתרון למה שהעלו פה חברי הכנסת, שאני חושב שהם צודקים במאה אחוז, הוא לקבוע כמו בחוק תחנות הדלק ובתמ"אות של תחנות הדלק, מטראז' מסוים שיהיה כלול בהרשאה לדרך, כשאת השאר יעשו בהיתר בנייה או בתכנית תכנון מקומית. זה מאוד פשוט לפתור את זה. 

<בינת שוורץ:>

בתחנה לאיסוף נוסעים והורדתם אסור לעשות שום מבנה נוסף. בתחנה שהיא רק מצללה, עמוד, ספסל או עמדת בידוק אסור לעשות מבנה, כי היא לא עונה על הקריטריונים.

<תמר זנדברג:>
לא על זה אנחנו מדברים.

<בינת שוורץ:>
אפשר לחדד שתחנה לתחבורה ציבורית זה מבנה אחד. מדובר על מבנה אחד שמשמש את הנוסעים. זה כולל את הרציף במפלס כזה או אחר. הוא כולל את השירותים הנלווים ואת המסחר הנלווה לשימוש הנוסעים. הטריד את חברי הכנסת שלא יהיה מבנה נוסף. זה קל. העובדה שחברי הכנסת לא בטוחים אם התכניות ישמרו על ההגדרה של תחנה לתחבורה ציבורית -  כן או לא, מקבלת מענה במה שעודד הזכיר בסוף דבריו.  כאשר מדובר בהיקף מסחר גדול שיש בו גם תחנה ציבורית התכנית לא יכולה להיות תכנית דרך. זאת לא תכנית למסילת הרכבת או תכנית שכוללת תחנה, זאת תכנית בניין עיר נפרדת. תחנה כזאת לא יכולה להיות בתוך תכנית שמתייחסת לתשתית.
<תמר זנדברג:>
מה מבטיח שהיא לא יכולה להיות?
<כרמית יוליס:>
ההגדרה.
<בינת שוורץ:>
אני אסביר רגע למה. בתכנית לדרך מותר לעשות תחנה לאיסוף נוסעים או תחנה לתחבורה ציבורית. כשמוסד תכנון מקבל תכנית לדרך הוא רואה סימון של תחנה. אם הוא פותח את נספח הבינוי ורואה 3 קומות של קניון, הוא אומר, חברים, קחו את התכנית הזאת, זרקו אותה לפח, זה לא עומד בקריטריונים. 
<תמר זנדברג:>
הקונגרס האמריקני הגדיר קטשופ בתור ירק שמותר לתת לילדים בבית ספר. אנחנו מחפשים לחסום את האפשרות הזאת. אנחנו סומכים לחלוטין על מוסדות התכנון, אבל אנחנו כרגע קובעים את החוק שנותן את הפלטפורמה לעבודה של מוסדות התכנון. אנחנו רוצים שלא יוכל בשום פנים ואופן מוסד תכנון או רשות מקומית שרוצים להרוויח מהמסחר ויגישו תכנית למוסד התכנון - - 
<בינת שוורץ:>
את לא יכולה לחסום הגשת תכנית.
<תמר זנדברג:>
אני רוצה לחסום הגשת תכנית של קניון, מיני קניון, סמי קניון או יותר מידי מסחר, לטעמם של חברי הכנסת והארגונים שיושבים כאן בדיון, שתוגש במסגרת תכנית דרך. זה בדיוק מה שאנחנו רוצים להבטיח שלא יקרה.
<בינת שוורץ:>
תכנית דרך היא תכנית המופקדת להתנגדויות. כל הארגונים, חברי הכנסת והציבור רואים ויכולים להגיש התנגדות אם מוסד התכנון לא עשה את עבודתו נאמנה. 

<תמר זנדברג:>
התנגדויות תמיד אפשר להגיש.

<בינת שוורץ:>
תכנית עוברת המון בקרות. אין טעם בחקיקה לקבוע מסמרות, לקבוע מטראז'. תכנית עוברת התנגדויות, בדיקה לפי סעיף 109 בחוק של מינהל התכנון, התאמה של התכנית להוראות החוק. תמיד יש את בתי המשפט שיעתרו. אני חושבת שיותר מזה אנחנו נעשה עוול לתכנון. 
<תמר זנדברג:>
ההתנגדות זאת זכות שתמיד שמורה. תמיד שמורה הזכות ללכת לבית משפט. אני לא מבינה איך זה נותן מענה. אנחנו כותבים את החוק עצמו, לא מה יקרה אחר כך כשעוברים על החוק. אנחנו לא רוצים שדרך החוק יהיה אפשר לפתוח פתח למה שלא התכוונו. איך נסביר אחרי זה מה הייתה לשון המחוקק? נלך לבית משפט ונקריא את דברי ההסבר של החוק ואת הפרוטוקול של הדיון שזה מה שקבענו?
<היו"ר זבולון קלפה:>
אנחנו יודעים שהחקיקה בדרך כלל רודפת מציאות, לא מקדימה מציאות, כמה שאנחנו מנסים. הרבה פעמים החקיקה באה אחרי שהמציאות מתקדמת ומתפתחת לכל מיני כיוונים. החששות האלה לא באים ממקום שאומר שאין אמון במוסדות התכנון או שלא נותנים אמון בתהליך והכל. יש פה איזה שהוא רצון ליצור סייג מוגדר מאוד  - לצורך העניין הוא תלוי באנשים, הוא לא תלוי בגורמים. הוא מוגדר וברור - שדברים בסיסיים ואלמנטריים שבאמת נצרכים לטובת התחנה הציבורית יהיו קיימים. אף אחד לא ינסה להתחיל ולהציג את הדוגמה שהבאת של 3 קומות. הדבר הזה אפילו  לא מתחיל אצל אף אחד. השאלה אם אפשר להוסיף פה מן אמירה כזאת שחוזרת על הנקודה של השירותים הבסיסיים שבה.
<תומר רוזנר:>
לרווחת הנוסעים.
<היו"ר זבולון קלפה:>
בדיוק , לרווחת הנוסעים.

<תומר רוזנר:>
שירותים בסיסיים לרווחת הנוסעים.

<היו"ר זבולון קלפה:>
בדיוק.

<כרמית יוליס:>
זה לא מאוד שונה ממה שכתוב היום: "שירותים נלווים נדרשים במישרין". 
<היו"ר זבולון קלפה:>
זה מחייב את מי שמציג תכנית ויודע שהוא קצת הגזים, לחזור לממדים הטבעיים והנורמליים. כמו שאמר פה עו"ד נתן מאיר, יש כאן התנגשות של שני דברים ערכיים שנפגשים באיזה שהוא צומת. השאלה איך חוצים את הצומת הזאת.
<כרמית יוליס:>
רציתי להוסיף שמה שייקבע פה צריך להיבחן על רקע של סבירות.  הדוגמאות שהוצגו פה לאיזה שהוא מבנה מסחרי בהיקפים מאוד גדולים לא יעמדו בסופו של יום בהוראות החוק. השאלה הזאת של איך אנחנו מפרשים את הדין, לרבות ההגדרות שלו, היא שאלה שאנחנו מתמודדים איתה גם היום: האם מתקנים מסוימים נכנסים בגדר מתקני דרך, האם הם מבני דרך, האם הם בסמכות ועדה מקומית, כל מיני שאלות מהסוג הזה. לעולם יהיה אדם שבסוף יצטרך לפרש את הוראות הדין ולהתייחס להוראות התכנית. לדברים האלה יש מספיק חסמים שייעצרו שם. אם ננסה לגדר את זה בגדלים הניסיון הזה לא יצלח. בסופו של יום אנחנו נפסיד את המטרה שיש לגביה איזו שהיא הסכמה פה מסביב לשולחן.  

<היו"ר זבולון קלפה:>
עו"ד כרמית, לא באנו לסייג את זה בגדלים. התכוונו שמאחורי הדבר הזה עומדת מהות שבאה ואומרת שאם לא תוכיח שזה בסיסי לעניין זה לא רלוונטי, זה לא פה.
<חנא סוייד:>
אני חושב שלפי ההגדרה של תחנה לתחבורה ציבורית אפשר להקים כפר נופש, אפשר להקים מגדל דירות יוקרה, אפשר להקים את הכל. זה לא סביר. למה להיכנס לבתי קברות ולהתחיל לחלום חלומות אימים גם כשהאפשרות של ללכת לבתי משפט קיימת? זה לא סביר. 
<קריאה:>
זה עוד הרבה לפני בתי המשפט. 

<היו"ר זבולון קלפה:>
האם מבחינת משרד המשפטים והפנים מקובל התיקון?
<תומר רוזנר:>
הנושא של שירותים בסיסיים מתייחס לשירותי רווחה.
<היו"ר זבולון קלפה:>
לרווחת הנוסעים.

<בינת שוורץ:>
ההגדרה תכלול את כל המתקנים המיועדים להפעלת התחנה והשירותים הבסיסיים הנדרשים לרווחת הנוסעים? 
<תומר רוזנר:>
כן, בדיוק.

<בינת שוורץ:>
אנחנו מורידים את הנלווים ואת הבמישרין.
<תומר רוזנר:>
לא מורידים. 
<בינת שוורץ:>
אלה מתקנים להפעלת התחנה.

<תומר רוזנר:>
המהות ברורה. התוספת של הבסיסיים תתייחס לנושא של שירותי הרווחה. 

<רינה פרנקל:>
אולי שירותים בסיסיים.
<קריאה:>
מה זה בסיסי?

<בינת שוורץ:>
אם זה מה שהוועדה מבקשה אנחנו נעשה את התיקון הזה. אני רק רוצה להבהיר שהתוצאה בפועל של התיקון הזה עלולה להיות שמדינת ישראל תהיה אחת המדינות שהתחנות, בוודאי תחנות הרכבת, יתאפיינו במינימום שבמינימום, כי אף אחד לא יעשה אחרי הרשאה עוד בקשה להיתר כדי להוסיף שם עוד איזו שהיא חנות בסיסית לעוד משהו. יגידו, אנחנו לא רוצים להתעסק.
<תומר רוזנר:>
הכי בסיסית.

<בינת שוורץ:>
אתה יודע, תומר, שאנחנו הולכים על הסטנדרט הנמוך ביותר. בעיני, זה לא משרת את התחבורה הציבורית, זה לא משרת את המדינה, את התיירים שמגיעים אליה ואת האנשים שגרים בה. אני חושבת שזה חבל, אבל אם זה מה שאתם רוצים זה מה שיהיה.
<טלי ענבר גולן:>
אנחנו באמת מתכננים תחנות רכבת. מה שאמרה פה ראש מינהל התכנון הוא שהיום אנחנו מדייקים את המושגים שכבר קיימים היום, את הליך הבנייה שאנחנו מבצעים גם היום. אם בודקים היום איך נראות תחנות רכבת שאישרנו במסגרת תכניות תשתיות לאומיות או אישרנו במסגרת תכניות דרך, מדובר בתחנות רכבת שכוללות 50 מטר מסחר. הצלחנו לדחוס דוכן עיתונים וגם קיוסק. בחנויות שאישרו לנו המון מסחר הגענו לחנות קפה. הפתח שמוסדות התכנון פתחו לנו - היום ההגדרה מדויקת, מצומצמת וממוקדת הרבה יותר - במסגרת תכניות דרך ותכניות לתשתית לאומית הוא כל כך צר, הוא באמת כדי שהתחנה לא תהיה עלובה אלא תהיה פונקציונאלית. אפשר לבקר בהן כדי לראות שבדרך כלל מדובר בעמדת קפה ועוד משהו, לא מדובר בשום מבנה.

<בינת שוורץ:>
טלי, אנחנו לא צריכים להסתפק בזה. אל תהפכי את זה לאידיאל.

<היו"ר זבולון קלפה:>
מה לגבי ההערה לסעיף (9)?

<תומר רוזנר:>
הם מקבלים את זה תחת מחאה.

<היו"ר זבולון קלפה:>
האם לסעיפים (10),(11) יש הערות? מישהו רוצה להסביר את הסעיפים?

<בינת שוורץ:>
סעיפים (10) ו-(11) מתייחסים למתן אפשרות יותר נוחה לטיפול בכל האלמנטים של תחבורה ציבורית. לתכנית דרך יש מסלול מיוחד בחוק הקיים היום. לפי הגדרתה מצאנו שאי אפשר להכניס בתוך תכנית דרך את המסילה, לרבות אזורי תפעול לרכבות, לכן הוספנו את זה במפורש כדי שאפשר יהיה כחלק מתכנית הדרך. 
לגבי סעיף (11). בתוך המסלול של תכנית לתשתית לאומית אנחנו רוצים לאפשר להכניס גם חניונים דוגמת חניון "חנה וסע" בשפירים. נכון להיום, וכפי שכתוב היום, לא הצלחנו לקבל פרשנות שאפשר להכניס סוג כזה של תכניות. מתוכננים סביב מטרופולין תל-אביב עוד כמה וכמה כאלה חניונים. אנחנו חושבים שהמסלול הנכון הוא לקדם אותם בות"ל.  זה מה שההגדרה הזאת מאפשרת.
<היו"ר זבולון קלפה:>
הבדיקה והניסיון מוכיחים שזה עומד בציפיות? 

<בינת שוורץ:>
מוצלח מאוד מאוד.
<תומר רוזנר:>
איך עשיתם את שפירים?

<היו"ר זבולון קלפה:>
באיזה מסלול?
<בינת שוורץ:>
זה היה הוועדה המחוזית, אם אני לא טועה.
<תמר מגדל:>
התכנית הייתה בסמכות הוועדה המחוזית לחניון "חנה וסע". כל קטע של הדרך היה לפי זכות הדרך שהייתה אם היה צריך להרחיב את זכות הדרך או להסתפק בזכות הדרך הקיימת.  זה היה הליך שלווה במכשולים גדולים.
<תומר רוזנר:>
למה זה קשור לרכבת?

<בינת שוורץ:>
היה שם תוואי של הרכבת.

<תמר מגדל:>
אני רוצה להעיר ולהתייחס להערות של גופים אחרים בהקשר הזה. ההערה הראשונה שאני רוצה להתייחס אליה היא בנוגע לגשר להולכי רגל. כיום, על פי החוק - אין אבחנה בין סוגי הגשרים – גשר הוא מבנה דרך, מה שמצריך הליך של הרשאה. כדי שזה יהיה בהליך של הרשאה הוא צריך סימון מאוד מפורט וקונקרטי בתכנית. לעיתים הגשרים האלה הם גשרים קטנים שנדרשים לצרכי בטיחות, הם לא מסומנים בצורה מאוד מפורשת בתכנית. אנחנו מציעים מסלול לגשרים האלה של הולכי רגל, שייכנס בהליך של פטור מהיתר בנייה כמו הדרך, שלא תהיה הבחנה בין גשר להולכי רגל ובין דרך.  

הנושא הבא זה הוספת אזור מנוחה וריענון לרשימת מתקני הדרך. הכוונה לנקודות עצירה בדרך שאפשר להחנות בהן את הרכבים, שיהיו שם מתקנים בסיסיים כמו תא שירותים. 
<היו"ר זבולון קלפה:>
מדובר במדינת ישראל. היא קטנטונת, דרך אגב.
<תמר זנדברג:>
אנחנו רוצים לעודד תחבורה ציבורית, לא בכל מקום לעצור.
<תמר מגדל:>
נכון, אבל אנחנו יודעים שאין היום בכבישים נקודות עצירה כאלו. נתקלנו, לצערנו, בתאונות בגלל שאנשים חנו בשול הדרך כי לא היה להם מקום לעצור.
<היו"ר זבולון קלפה:>
אני מבין שהנושא של החניה מופיע.
<תמר מגדל:>
הנושא של חניה מופיע בנפרד, הספסל מופיע בנפרד. אנחנו מדברים על משהו שפשוט יהיה ברור שאפשר  - -
<היו"ר זבולון קלפה:>
אחרי שראית את ההערות בחצי השעה האחרונה על הסעיפים הקודמים, נראה לי - -
<קריאה:>
מה אפשר יהיה לקנות?

<תמר מגדל:>
אני לא בהכרח מדברת על מסחר. אני מדברת על תא שירותים כדי שאדם יוכל לעצור באמצע הדרך ולא בשול הדרך. 
<תמר זנדברג:>
שיעצור בתחנה הציבורית, בתחנה עם האוטובוס.
<תמר מגדל:>
הדברים נדרשים.

<היו"ר זבולון קלפה:>
ההערה ברורה. יש עוד הערות נוספות בסעיף ההגדרות?

<תמר מגדל:>
 לגבי סעיף ההגדרות אני רוצה להתייחס להערות של גופים אחרים  שביקשו להפוך את ההגדרה של מתקן דרך לרשימה סגורה. היום ההצעה של החוק מבקשת לקבוע שמתקן דרך יהיה גם כל מתקן הנדרש במישרין לצורך הפעלה של דרך ומהווה חלק נפרד ממנה. היו הערות רבות שביקשו שהרשימה של מתקני הדרך תהיה רשימה סגורה וסופית, שלא ניתן יהיה להרחיב עליה. אני חושבת שזאת תהיה טעות. אנחנו נתקלים היום בתכנון דרכים במצב שאנחנו צריכים קצת גמישות. הנושא של שערים אלקטרוניים, אותו שילוט לכבישי אגרה, לא הופיע בנוסח המקורי של החוק כי אף אחד לא חשב. אנחנו לא רוצים בכל דבר כזה ללכת לאפיק של חקיקה. צריך להשאיר את הגמישות הזאת.

<טלי ענבר גולן:>

אני חוזרת על מה שאמרה עו"ד תמי מגדל לעניין גשרים להולכי רגל. אני רק רוצה להסביר עד כמה מדובר במתקן מינימאלי, באותן קונסטרוקציות ריקות שהצבא משתמש בהן ורכב לא יכול לעלות עליהן. התכניות שלנו יוצאות לפועל, אבל אחר כך יש התפתחות של - -
<היו"ר זבולון קלפה:>
להזכירך, לפני שנים לא רבות היה פה איזה שהוא מקרה אסון שדומה לזה קצת.
<טלי ענבר גולן:>
אסונות כאלה קורים כל הזמן.
<היו"ר זבולון קלפה:>
בתודעה הלאומית זה די נשרט. אנחנו סתם טוחנים פה מים על הסעיף הזה, זה לא יתאפשר.
<טלי ענבר גולן:>
בואו נראה איך מוצאים לזה פתרון. 

<תומר רוזנר:>
פתרון של הרשאה.

<טלי ענבר גולן:>
גם הרשאה זה לא פתרון שאנחנו פוסלים, רק צריכים לראות איך אנחנו מאפשרים את זה בנוסח החוק.
<תומר רוזנר:>
זה גשר.

<טלי ענבר גולן:>
ברגע שיש גשר אתה צריך לסמן את זה בתכנית. גשרים להולכי רגל לא תמיד ניתן לסמן בתכנית. אני יכולה לתת לך דוגמה. אישרנו היום תכנית לכביש ארצי, כעבור מספר שנים מוקם בית ספר. ראש העיר מאוד רוצה שהילדים יוכלו לחצות בבטחה את הכביש לבית הספר. אני לא אשלח אותו לתקן את הות"ל שלנו. הוא לא בנוי לתקן תכניות בקנה מידה הזאת. הוא גם לא יעשה את זה. הוא לא מסוגל לעשות את זה. אני צריכה לייצר לו גשר להולכי רגל. אם אני אבקש לקבל הרשאה אף אחד לא ייתן לי כי הגשר הזה לא מסומן, לכן צריך לחשוב על איזה שהוא פתרון יצירתי.
<היו"ר זבולון קלפה:>
את לא מדברת בתוך יישובים עירוניים אלא מחוץ. 
<טלי ענבר גולן:>
מחוץ ליישובים העירוניים יש הרבה מאוד מטרות. אני אתן את הדוגמה של עזובה של מחנה 80, שביקשו מאיתנו לאפשר מעבר.
<היו"ר זבולון קלפה:>
בינתיים הצבא עוזב ומוכר את השטח לטובת - -
<טלי ענבר גולן:>
יהיה מחר מחנה אחר שיצטרכו מעבר. לא כל דבר כזה ניתן לסמן כתכנית. צריך לראות איך מאפשרים את ההקמה של הגשרים האלה בשביל - -
<היו"ר זבולון קלפה:>
החשש מהצד השני הוא שהליך של הקלה בנושא הזה יגרום בסופו של דבר לזילות בחיי אדם כמו שכבר ראינו. אנחנו לא מדברים ללא ניסיון. היה את הסיפור בכפר המכבייה. היה שם הליך מוסדר. החשש הוא שככל שנקל ראש בהליכי התכנון - -
<טלי ענבר גולן:>
זה לא להקל ראש בהליכי התכנון. זה בכל מקרה עובר הליך בוועדה, השאלה - -
<תומר רוזנר:>
על איזה הליך בוועדה גברתי מדברת?

<אפרת דון-יחיא:>
היא לא מבקשת לוותר על הליך של הרשאה.
<תומר רוזנר:>
היא מבקשת לוותר על הליך של הרשאה.

<כרמית יוליס:>
היא אומרת שיראו את זה כחלק מהדרך.
<תומר רוזנר:>
היא רוצה מתקן דרך.

<אפרת דון-יחיא:>
היא הציגה את זה כך, אבל אם אני מבינה, היא לא רוצה לוותר על ההליך של ההרשאה. השאלה אם הוועדה מתירה לנו לבחון מולה אם אנחנו יכולים להציע איזה שהוא פתרון. יכול להיות שאין פתרון. 
<תומר רוזנר:>
בהרשאה זה כלול היום.
<בינת שוורץ:>
היא רוצה הרשאה כשזה לא תואם תכנית כי לא סימנו את זה בתכנית.

<תומר רוזנר:>
הרשאה בלי תכנית?
<בינת שוורץ:>
יש תכנית לדרך.

<טלי ענבר גולן:>
אני לא מבינה את הפחד מזילות בחיי אדם. על מי מדברים כאן? מדברים על נתיבי ישראל. נתיבי ישראל מתכננת כבישים בכזה סדר גודל, עם כאלה מתקנים, כמו למשל עמודי תאורה. דווקא גשר - - 

<תומר רוזנר:>
גם דניה סיבוס מתכננת דברים עצומים. אנחנו לא פוטרים אותם מהיתרי בנייה.
<טלי ענבר גולן:>
אבל כאן זה גוף מטעם מדינת ישראל. זה גוף מבצע של משרד התחבורה. הוא יתכנן עמודי תאורה בגובה 60 מטר, אבל גשר להולכי רגל - - ועדות התכנון והבנייה, גם אם אנחנו לא עוברים הליך של הרשאה אלא הליך של מסמכים מפורטים לביצוע, בודקים אותנו לפרטי פרטים יותר מאשר בהליכים של היתרי בנייה.  דווקא הגשר המסכן הזה?
<תמר מגדל:>
או לחילופין למצוא אפשרות לגמישות. 
<טלי ענבר גולן:>
אני מצטרפת לעניין של אזורי מנוחה וחניה. הערה נוספת היא לגבי סעיף (10) ו-(11)  - תכניות דרך ותכניות לתשתית לאומית. אנחנו מברכים על ההוספה של מתחם תפעולי לרכבת. מה שאנחנו מבקשים לעשות במסגרת תכניות דרך ותכניות לתשתית לאומית זה מתחמים לשינוע מטענים. במסגרת תכנית דרך, לא בפטור מהיתר, אנחנו רוצים לכלול את הרמפות שלנו של שינוע מטענים. תחנת רכבת בנוסח הקודם שלה כללה כמה פונקציות. פונקציה אחת של העלאת נוסעים והורדתם מתחבורה ציבורית שמוסדרת כאן יפה מאוד בחוק, פונקציה אחרת של שינוע מטענים. המתקנים התפעוליים של שינוע מטענים הם מתקנים שהם אינהרנטיים לתכנית דרך ולתכנית לתשתית לאומית. אלה מתחמים שמבוצעים בהיתר. אנחנו לא מבקשים שום הקלה בהליך הרישוי. 

<דורית הוכנר:>
רציתי להעיר להגדרה של תשתיות לאומיות. אני רואה שהוסיפו פה. אם יש הגדרה בחוק שמגדירה תשתית לאומית ומגדירה מי שמכריז על תשתית כתשתית לאומית, שביקשנו להוריד את זה, מדוע אנחנו זקוקים לשר כלשהו שיגיד לנו אם התשתית הזאת לאומית או לא? אנחנו מבקשים להשאיר את ההגדרה ללא צורך בהכרזה של שר כלשהו.
<היו"ר זבולון קלפה:>
מי מגדיר את ההגדרה הזאת לגבי תשתית לאומית?
<כרמית יוליס:>
החוק.

<בינת שוורץ:>
החוק מגדיר מה יכול להיכלל תחת הגדרה של תשתית לאומית. אז מגיעה התכנית לות"ל. אם זה עונה על הגדרות החוק זה נכנס.  גם היום זה כך.  כיום יש הגדרת חוק ושני שרים וראש ממשלה שצריכים לחתום שזה תשתית לאומית. 

<היו"ר זבולון קלפה:>
ההצעה שלכם היא לבטל את הנושא של השרים?
<בינת שוורץ:>
כן. מהניסיון המצטבר – אנחנו עובדים מאז 2002 בתהליך הזה – כל מה שענה על הגדרות החוק הוכרז על ידי השרים. אנחנו לא רואים פה איזו מסננת שהיא רלוונטית.
<היו"ר זבולון קלפה:>
אנחנו נשאיר את זה לפי ההצעה הממשלתית בסעיף הזה.  

<דרור בוימל:>

הגדרות של תשתית לאומית הן הגדרות רחבות שיכולות להיות החל מכביש גישה לאיזה שהוא מקום, עד כביש כמו כביש חוצה ישראל. ההגדרות מאוד רחבות. הצורך בהכרזה על התשתית כתשתית לאומית נדרש כדי לעשות את ההבחנה בין תשתיות, שהן תשתיות שוליות יותר מבחינת ההיקפים, ובין תשתיות שהן בעלות משמעות גדולה יותר.
<היו"ר זבולון קלפה:>
ההכרזה לא נכנסת להגדרה. הגדרה זה דבר אחד, הכרזה זה דבר אחר. ההכרזה בפועל היא תוצאה של ההגדרה לפני כן.
<דרור בוימל:>
ההגדרה של תשתית לאומית היא בחוק. אם מורידים את הסיפא שעוסקת בהכרזה של ראש הממשלה, שר האוצר ושר הפנים, זה בעצם מחזיר אותנו לכך שכביש גישה קטן לאיזה שהוא - -
<היו"ר זבולון קלפה:>
אם הוא עומד בהגדרות – כן. 

<דרור בוימל:>
צריך לקרוא לזה תשתית, לא תשתית לאומית.
<תומר רוזנר:>
אם זה כביש גישה?

<היו"ר זבולון קלפה:>
ואם זה מוביל למתקן תשתיתי כמו מתקן גז, תחנת כוח?  
<אלי בן ארי:>
מה שקורה היום זה שהוועדה לתשתיות לאומיות שהוקמה ב-2002 היא בעצם מוסד תכנון מקביל. יש לנו פירמידה של מערכת תכנון רגילה, כשבצד יש לנו עוד משהו חדש יחסית שהוא מקביל. דרך יכולה להיות שם וגם פה. כביש חוצה ישראל, שאדוני הזכיר, נידון במועצה הארצית במערכת התכנון הרגילה, לא במקום הזה. מה שהצענו כדי שהדבר הזה יהיה בצורה הכי טובה הוא להפוך את הות"ל הזה לוועדת משנה של המועצה הארצית. הכל יהיה תחת אותה מטריה. אם לא, הסלקציה חייבת להתקיים. נכון להיום יש מנגנון. אני מסכים שהוא לא מנגנון מוצלח מידי כשהשרים מחליטים. 
<היו"ר זבולון קלפה:>
השרים מכריזים.
<אלי בן ארי:>
מכריזים, אבל אז זה מפנה את זה לשם. 

<היו"ר זבולון קלפה:>
ההגדרה היא פועל יוצא של החוק.

<אלי בן ארי:>
ברור, אבל החוק מדבר למשל על מתקן לטיפול בפסולת או על דרך. יכולה להיות דרך קטנטנה, חסרת חשיבות, יכולה להיות דרך גדולה. יכולה להיות דרך, כמו שאדוני הזכיר, שאולי היא לא גדולה, אבל מוליכה למשהו חשוב.  מישהו חייב לעשות את ההבחנה הזאת. המנגנון שהכי מתאים לעשות את הסלקציה הזאת היא המועצה הארצית לתכנון ובנייה שעומדת בראש הפירמידה. הייעוץ המשפטי של הוועדה הציע שזה יהיה שר הפנים. אין ספק שלעשות את זה כמו שמציעים עכשיו, בלי שום מנגנון של סלקציה, ייצור הרבה מאוד סיבוכים. אני לא מבין איך הצעת חוק שמדברת על יעילות מציעה כזה דבר. מה שאנחנו מציעים  נכון יותר מבחינת מי שיקבע אם דרך מספיק חשובה להיות תשתית לאומית או שהיא סתם דרך. 
<היו"ר זבולון קלפה:>
מה ההערה השנייה שלך?

<אלי בן ארי:>
ההערה השנייה מתייחסת לעניין של חניונים בהגדרות שדיברנו עליהן קודם של מתקני דרך. במתקן דרך מופיעה היום גם חניה. איך שהוא כולם פסחו על זה, כולל התייחסות בהערות של היועץ המשפטי לוועדה. להזכירכם, מתקן דרך פטור מהיתר. מציעים פה להקים חניה. חניון זה דבר שיכולות להיות לו המון השלכות בכל מיני מקומות.  יש לזה השלכות מבחינת כמה כלי רכב יהיו באותו מקום, האם זה מתאים לשימושים שנמצאים באותו מקום. 

<היו"ר זבולון קלפה:>
זה לא לגובה ולא תת קרקעי. מדובר על חניה במפלס הקרקע בלבד.
<אלי בן ארי:>
כן, אבל יש חניות על מפלס הקרקע שהן ענקיות. יש להן הרבה מאוד משמעות מבחינה עירונית. אנחנו לא אומרים שלא יהיו כאלו, אבל למה להכניס דבר כזה בתוך מתקני דרך כפטורים מהיתר? זה לא מתאים, זה לא נכון.
<היו"ר זבולון קלפה:>
בהמשך הסעיף כתוב מפורשות: "הנדרש במישרין לצורך הפעלה של הדרך".  נראה לי שזה קצת מעקר את השאלה.
<אלי בן ארי:>
ההגדרה הזאת מאוד כוללנית. כל חניון נמצא ליד איזו שהיא דרך. 
לגבי העניין של החניון שמכניסים אותו עכשיו לתשתיות לאומיות. אין כמעט חניון שקשור להפעלה של תחבורה ציבורית, כולל אלו בתחנת רכבת, ברידינג או בכל מקום שלא יכול להיות לו איזה שהוא קשר לתחבורה ציבורית. ההשפעה של חניונים היא הרבה מעבר לזה, לכן גם פה היינו מציעים להוריד את זה . זה לא תשתית לאומית, זה חניון. אין שום סיבה שהוא לא יהיה במערכת תכנון רגילה.
<עודד גבולי:>
צריך להגיד בזריזות שחניונים צריכים הרבה פעמים רישוי עסק, זה פותר המון בעיות. ברישיון עסקים אנחנו מוצאים שאנשים חורגים לייעודים כמו מלונאות ולעוד כל מיני דברים . זה פטנט שהמצאנו בתל אביב ועובד מצוין. את זה צריך להגיד בקול רם.

אני חושב שהנושא של הגשר שהעלתה נציגת הרכבת מאוד נכון. לא יכול להיות שבשביל לעשות גשר יצטרכו לעשות תכנית.  אין שום סיבה שזה לא ייכלל במבנה. ההרשאה היא אינסטנציה יותר גבוהה מרשות רישוי, רבותיי.
<תומר רוזנר:>
זה כלול במבנה דרך. 

<טלי ענבר גולן:>
אם זה לא מסומן בתכנית, לא ייתנו לי הרשאה. 
<עודד גבולי:>
לפי דעתי זה לא צריך להיות מסומן בתכנית.
<טלי ענבר גולן:>
צריך לפתור את זה בניסוח.
<היו"ר זבולון קלפה:>
זה מופיע שם. 

<נתי מאיר:>
אני רוצה להגיד כמה דברים כלליים על הפרק. גם היום המבנה לא השתנה. יש בתשתיות לאומיות דברים שמותר לעשות ללא צורך בהיתר או בהרשאה.  מבחינה זו זה לא השתנה. חשבנו לתומנו שחוק שהולך לקראת השלטון המקומי, גם בסוגיה הזאת ילך לקראת השלטון המקומי. המגמה פה, לצערי,  הפוכה. יש כאן הרחבה של סוגי העבודות, הרחבה של סוגי הגופים שמותר להם להשתמש בפריבילגיות שהחוק נותן. טוב שהייעוץ המשפטי סייג לפי ההצעה המקורית שלכל חברה ממשלתית יש רשות לעשות עבודות תשתית ללא הרשאה. החברה למדליות ומטבעות, שאני לא יודע אם היא עוד קיימת, יכולה לעשות תשתית. פה הייעוץ המשפטי העיר ואמר, "חברה שעיקר עיסוקה בתשתיות". אני מביא את זה כדוגמה. יש הודעות לשלטון המקומי בלוח זמנים לא סביר של 15 יום מראש. כשנגיע לסעיפים הפרטניים נתייחס לזה. כרגע, כללית, צריך להעמיק את שיתוף הפעולה עם השלטון המקומי, לא ללכת בכיוון ההפוך. 
<בינת שוורץ:>
לעניין ביטול ההכרזה של השרים לגבי מה זה פרויקט לתשתית לאומית. הסינון, אדוני היושב-ראש, נעשה באמצעות סעיף אחר, הסעיף שמגדיר מי רשאי להגיש תכנית לתשתית לאומית. מי שרשאי זה משרד ממשלתי, חברה ממשלתית, ועדה מחוזית, מי שיש לו רישיון לפי חוק לעניין תשתית ספציפית או גוף שהוסמך בהחלטת ממשלה. זאת הסלקציה, לכן לא צריך את ההכרזה הזאת של השרים.
לעניין גשר הולכי רגל. אני אחדד את הבעיה לגבי גשר הולכי רגל. נכון שזה מבנה דרך, אפשר להקים אותו בהרשאה, הבעיה היא שההרשאה צריכה להיות תואמת תכנית מפורטת. יש לנו מקרים שבהם יש דרך לא מכוח תכנית מפורטת לפני שנכנס סעיף 145 לחוק. אנחנו מבקשים מכבוד היושב ראש לנסות לפתור את זה יחד עם הייעוץ המשפטי, לראות אם אפשר לאפשר בהרשאה גשר להולכי רגל גם אם הוא לא תואם תכנית ישנה. 

<טלי ענבר גולן:>
גם אם הוא לא מסומן.
<בינת שוורץ:>
גם אם הוא לא מופיע.

<תומר רוזנר:>
מה את עושה עם תחנה להעלאת נוסעים שלא מופיעה?
<בינת שוורץ:>
אני עושה, כי זה מתקן  ולא מבנה. אני מציעה שנשב על זה, זה נושא חשוב.
<תומר רוזנר:>
נשאיר את זה פתוח.

<בינת שוורץ:>
הנקודה השלישית היא כללית. זה באמת מוזר שבחוק, שהמטרה העיקרית שלו היא להעביר סמכויות לשלטון המקומי, אנחנו מתחילים ודנים בפרק שלא מעצים את השלטון המקומי. אני רוצה להבהיר את ההבחנה. מבחינת התפישה שלנו השלטון המקומי צריך לקבל מה שיותר סמכויות בתוך השטח הבנוי בשאלות אורבניות גדולות וקטנות כאחד. לעומת זאת, בעניין של תשתית לאומית, גם אם הן עוברות בתוך העיר הרשות המקומית לא רואה את האינטרס הלאומי כי זה לא התפקיד שלה. כאן אנחנו לא מעצימים אותה. 

<נתי מאיר:>
צריך לתאם איתה יותר.
<היו"ר זבולון קלפה:>
לגבי סעיף (11) אנחנו מורידים את התוספת שמתחילה במילים "והכל אם הכריז שר הפנים וכו'". 
<תומר רוזנר:>
לגבי השירותים הבסיסיים אנחנו עוד ננסח.

<היו"ר זבולון קלפה:>
לגבי הנושא של הגשר להולכי רגל תבואו עם איזו שהיא הצעה לצוות המשפטי של ועדת הפנים. לגבי השלטון המקומי שמענו את התשובה, אנחנו נראה את זה בהמשך.
<אפרת דון-יחיא:>
תיקון סעיף 6א 3. בסעיף 6א(ד) לחוק העיקרי, במקום "לתקופת כהונה נוספת אחת" יבוא "לשתי תקופות כהונה נוספות".

<בינת שוורץ:>
מדובר בהרכב של הוועדה הארצית לתכנון ובנייה של תשתיות לאומיות. מה שהצענו כאן בחקיקה זה לאפשר תקופות נוספות לחברות בוועדה, כמו שיש במועצה הארצית לתכנון ובנייה ובשאר מוסדות התכנון.
<היו"ר זבולון קלפה:>
מה ביקשתם?
<בינת שוורץ:>
 לתקופות נוספות ללא הגבלה.
<היו"ר זבולון קלפה:>
אנחנו מבקשים להגביל את זה לשתי תקופות נוספות כך שסך הכל יהיו  3 תקופות חברות. זאת ההצעה של הוועדה.
<אפרת דון-יחיא:>
אנחנו מבקשים לייצר אחידות עם אותם נציגים שנמצאים בדרך כלל במועצה הארצית.  במועצה הארצית אנחנו מכירים בחשיבות של הנציגים האלה, באפשרות להמשיך את הכהונה שלהם. למשרדי ממשלה יש בדרך כלל לא הרבה אנשים שמומחים בנושא הזה.  

<תומר רוזנר:>
15 שנה?

<אפרת דון-יחיא:>
כמה זמן שהם בתפקיד.

<תומר רוזנר:>
שיחליפו אותם אחרי 15 שנה. 

<היו"ר זבולון קלפה:>
נראה לי שזה סעיף שאפשר לדלג עליו ולהמשיך הלאה.  מקובלת ההערה של הוועדה?
<בינת שוורץ:>
כן.

<אפרת דון-יחיא:>
תיקון סעיף 6ב 4. בסעיף 6ב לחוק העיקרי, אחרי סעיף קטן (ב) יבוא: "(ג) על אף האמור בסעיף קטן (ב), רשאי מגיש תכנית לתשתית לאומי או מי שמונה על ידו לעניין זה, להגיש בקשה להיתר על פי תכנית לתשתית לאומית לוועדה המקומית אשר במרחב התכנון שלה חלה התכנית האמורה, ומשהוגשה בקשה להיתר כאמור יוקנו כל הסמכויות לעניין מתן היתר כאמור לוועדה המקומית האמורה ולרשות רישוי שלה, לפי העניין; לעניין זה, "בקשה להיתר" – למעט בקשה להרשאה לפי סעיף 261(ה).

<בינת שוורץ:>
הוועדה לתשתיות לאומיות היא גם רשות רישוי כמו שקבוע בחוק היום. מה שאפשרנו כאן זה שאחד מאלה שמוסמכים להגיש תכנית לתשתית לאומית לוועדה לתשתיות לאומיות, ככל שהוא בוחר לעשות את הליך הרישוי אל מול הוועדה המקומית הוא יכול לעשות את זה. היום הוא לא יכול.  אנחנו חושבים שזה טוב לתשתית, זה טוב ביחס לרשות המקומית. אנחנו פותחים פה אופציה להליך רישוי נוסף לתשתיות הלאומיות. 
<תמר זנדברג:>
לאיפה?

<בינת שוורץ:>
לוועדה המקומית. הוא יכול לבחור. 

<תמר זנדברג:>
אם אני מבינה נכון, יש כאן קפיצה מאוד גדולה. מה שהיה בוועדה של המועצה הארצית, יכול עכשיו ללכת לוועדה המקומית?
<כרמית יוליס:>
רק הרישוי.

<בינת שוורץ:>
התכנית מאושרת ברמה הארצית בוועדה לתשתיות לאומיות. לפי המצב הנוכחי בחוק הוא יכול לעשות את הליך הרישוי רק בוועדה לתשתיות לאומיות. אנחנו אומרים שאותו משרד ממשלתי, אותה חברה ממשלתית או מי שהגיש תכנית לות"ל, יוכל לבחור אם לעשות את זה בוועדה המקומית או לעשות את זה בות"ל.
<כרמית יוליס:>
היתר שתואם את התכנית.
<תמר זנדברג:>
יש היררכיה למערכת התכנון – מקומית, מחוזית, ארצית, נכון? אפילו בהיתר. 
<בינת שוורץ:>
לא. פעם ראשונה שקבעו שהיתר נותנים בארצית זה בות"ל ספציפית.  עד 2002 כל התשתיות הלאומיות עברו היתרים, הרשאות או כל הליך אחר מול הוועדה המקומית. מה שאנחנו עושים זה מחזירים את זה.
<תמר זנדברג:>
זה היה כך והשתנה. אתם יכולים להגיד לנו איך השתנתה המציאות ב-10 השנים האלו  שזה הולך בארצית ולא במקומית? הייתה השפעה? זה נראה לי מוזר שמי שיוציא היתר לתשתית לאומית - -
<כרמית יוליס:>
המועצה הארצית לתכנון ובנייה מתכננת דרכים גם היום. היא יכולה לעשות תכנון ברמה מפורטת ושעדיין ילכו בהיתרים לוועדה המקומית. 

<תמר זנדברג:>
אם אתם אומרים שזה השינוי של 10 השנים האחרונות, בואו תציגו לנו איך זה השתנה, מה הייתה ההשפעה.

<אפרת דון-יחיא:>
הכלל הוא שרשות הרישוי היא תמיד רשות רישוי מקומית. גם בתמ"א שהמועצה הארצית אישרה ואפשר להוציא מכוחה היתרי בנייה, הכלל הוא שרשות הרישוי מוציאה. ביחס לתשתיות לאומיות שאושרו בות"ל יצרנו הליך מיוחד לאותו מוסד תכנון שליד המועצה הארצית. נתנו להם סמכות להוציא היתרים.  פה אנחנו רוצים להחזיר את זה למצב הרגיל.
<היו"ר זבולון קלפה:>
מה הייתה הסיבה?
<תמר זנדברג:>
האם ב-10 השנים האחרונות שזה היה עם ההחרגה חל איזה שהוא שינוי במציאות יחסית למה שהיה קודם כשזה היה ברשות המקומית? 
<אפרת דון-יחיא:>
כל התשתיות שמגיעות לשם הן תשתיות שאנחנו רוצים לעזור להן. הרבה פעמים הן סוג של נימב"י. אנחנו הבנו שכדי לייצר משהו שלם, כדי לאפשר באמת את המימוש שלהם, אנחנו צריכים לתת את המענה ביחס לרישוי.  פה אנחנו מאפשרים אופציה. פה אנחנו מחזירים את זה למצב הרגיל, על בסיס ההבנה של אותו מגיש תכנית.
<תמר זנדברג:>
האם ב-10 השנים האלו שזה היה ככה מתקני תשתית הוקמו יותר מהר, יותר לאט?

<בינת שוורץ:>
רוב התשתיות שנמצאות בוועדה לתשתיות לאומיות זה מסילות ודרכים. הם פטורים מהיתר. לגביהם זה לא רלוונטי. יש מספר תחנות כוח  -שתיים על גז טבעי ועוד שתיים בשיטת אגירה שאובה - שמחויבות בהיתר, הן לא פטורות מהיתר. חלקן עוברות עד היום היתרים בות"ל. 

<קריאה:>
קו המים הראשי.
<בינת שוורץ:>
פרויקט כמו קציר ים המלח ופרויקט קו המים החמישי אלה פרויקטים שלא פטורים מהיתר. הם עוברים תהליך רישוי בות"ל. תהליך הרישוי בות"ל עובד טוב, עובד מסודר. כשאני חותמת על ההיתרים אני רואה שיש היתרים שהם לגמרי שוליים ולא מעניינים, כמו למשל כשמשנים זווית של טורבינה מסוימת. יש דברים שאפשר לעשות בוועדה המקומית. לא רק זה, לפעמים כאשר הוועדה המקומית משתפת פעולה ומעוניינת לקדם את התשתית, זה פשוט נכון שהיא תעשה את זה, לכן אפשרנו למגיש התכנית לבחור שני מסלולים לבחירתו בהליך הרישוי. האחד - המסלול הרגיל, שזאת ועדה מקומית, השני – מסלול ארצי בות"ל. 

<תמר זנדברג:>
איך זה קורה שמה שנחשב שולי הופך להיות תכנית לאומית?
<בינת שוורץ:>
לפעמים אתה מגיש 30 היתרים על אותו פרויקט.
<עודד גבולי:>
אני חושב שזה רעיון מצוין. 

<ניר אנגרט:>
אנחנו מכירים בצורך שלעיתים צריך להעביר את האפשרות להוציא היתרי בנייה לוועדות המקומיות בפרויקטים לאומיים. ראינו את זה בהפרדות המפלסיות. לפעמים יש הפרדה מפלסית באמצע עיר. ברור לגמרי שלרשות המקומית יש את כל הידע ואת הדרך הנכונה ביותר לשלב את זה עם הרקמה העירונית שמכירה את כל הפרטים וכן הלאה. אני מניח שתסכימו שאם מדובר בתחנת כוח זה סיפור אחר לגמרי. לא תרצו שהיתר הבנייה ייצא על ידי ועדה מקומית שאין לה את הצוות המקצועי הרב-תחומי שקשור להיבטים להוצאת היתרים. כרגע הסעיף הזה מאוד פתוח. הוא בא ואומר שהיזם יחליט.  אישרו לו תכנית לתחנת כוח, אישרו תכנית לכביש, אישרו תכנית לאיזו תשתית לאומית, היזם יבחר אם הוא ילך לוועדה המקומית או לות"ל. בות"ל יש את הצוות המקצועי, כפי שנאמר, ברמה הכי גבוהה. מה אנחנו מציעים? אנחנו מציעים להשאיר את האפשרות כי הם צודקים. לעיתים זה נכון וראוי, אבל אנחנו מבקשים  - -
<היו"ר זבולון קלפה:>
סיוג של העניין.
<ניר אנגרט:>
אנחנו מבקשים שמי שיקבע אם זה יהיה בהיתר בנייה בוועדה המקומית או יישאר בגלל מורכבות הפרויקט זו הוועדה לתשתיות לאומיות. היא תקבע אם היא תוציא את ההיתר או הגורם ולא גוף התשתית. הדבר השני שביקשנו זה שאם מחילים כזה סעיף, שהוא יחול רק על תכניות שאושרו אחרי כניסת החוק. ייקחו את זה בחשבון בעת אישור התכנית. את זה ראיתי שהוועדה ממליצה להכניס.
<היו"ר זבולון קלפה:>
לא בסעיף הזה, במשהו אחר.
<בינת שוורץ:>

אני חושבת שזה מיותר, אין סיבה. אני חושבת שאנחנו בעולם שבו יזם, בוודאי יזם ממשלתי לסוגיו כמו שמוגדר כאן, ראוי שיבחר את המסלול שיותר נוח לו. אנחנו רוצים לקדם את הדברים האלה. אם יותר נוח לו בוועדה המקומית זה בסדר, הוא יעשה את זה בוועדה המקומית.
<ניר אנגרט:>
זה טובת היזם. מה טובת האזרח, התושב המקומי?
<היו"ר זבולון קלפה:>
היזם במקרה הזה אלה משרדים ממשלתיים.

<ניר אנגרט:>
היינו פה בדיון בבוקר על תכניות שהמדינה מקדמת. ראינו פה את כל ראשי הרשויות שבאו ודיברו על החשש מזה שיוציאו היתר לאותה תחנת גז.
<תמר זנדברג:>
זה דווקא לא מקרה בעייתי, כי אם הרשות לא רוצה היא תעכב, הוא לא יבוא אליה. השאלה מה קורה במצב שלראש רשות או ועדה, שאת זה ראינו אתמול בוועדה הזאת בנושא אחר,  יש עוד אינטרסים, לאו דווקא האינטרסים של תושבי עירו. השאלה אם אפשר להכניס איזה שהוא מיון, איזה שהוא סינון שבאמת אם זו תחנת כוח או משהו כזה, שזה - - 
<היו"ר זבולון קלפה:>
שיקול הדעת הוא לא של ראש הרשות, הוא של אותו יזם – משרד ממשלתי, חברה ממשלתית. 
<תמר זנדברג:>
בדיוק, זה מה שאני שאומרת. אז יש אינטרס להגיע לראש הרשות, לקבל ממנו. אחר כך יש אינטרסים של הסתמכות וכל מיני דברים. השאלה אם הסינון הזה יכול להיות במועצה הארצית או במקום גבוה שיגיד שבזה היזם יכול ללכת לוועדה המקומית או לא. 
<קריאה:>
שהוועדה לתשתיות לאומיות היא זאת שתחליט אם להעביר או לא. 

<בינת שוורץ:>
אין צורך לסנן משום שעצם החתימה על היתר זאת אחריות מאוד מאוד כבדה, בטח לתשתית רגישה כמו תחנות כוח.
<תמר זנדברג:>
ראינו ראשי רשויות שלא חוששים לקחת את האחריות הזאת. אחר כך, אולי, הם מסיימים בבתי משפט או במקומות אחרים.
<בינת שוורץ:>
אני חושבת שאנחנו לא יכולים להתנהל מתוך תפישה שלראשי רשויות יש שיקולים אחרים. אנחנו לא מתנהלים ככה. החוק לא נכתב מנקודת המוצא הזאת.
<היו"ר זבולון קלפה:>
אי אפשר להגיד שבגלל כמה - -
<תמר זנדברג:>
לא זה מה שאמרתי. אמרנו שאם בתחום הרשות המקומית יש משהו שהוא באמת ברמה לאומית, אז יהיה סינון רק לגבי מה שמכוון וממיין את התכנית.
<היו"ר זבולון קלפה:>
צריך לזכור שמלכתחילה, לגבי הגשת תכנית שהיא תכנית תשתית לאומית, מוגדר בחוק מי יכול להגיש כזאת תכנית. זה לא אנשים פרטיים סתם ככה, אלא משרדים ממשלתיים, חברות ממשלתיות או מי שהוסמך על ידי הממשלה.
<ניר אנגרט:>
לא, זה ממש לא נכון. בתחנות של אגירה שאובה, שזה פרויקט לאומי, יזמים פרטיים הגישו.
<בינת שוורץ:>
שהוסמכו על ידי הממשלה.
<היו"ר זבולון קלפה:>
זה לא הוסמך על ידי הממשלה? בשני הפרויקטים של אגירה שאובה - בגלבוע ובשני – מדובר בגופים שהוסמכו על ידי הממשלה. 

<ניר אנגרט:>
ועדיין הם גופים פרטיים.
<היו"ר זבולון קלפה:>

אתה מתחמק מהחלק הראשון. מבחינתנו כוועדה עברנו על הסעיף הזה והוא מקובל, אין לנו  הערות. אנחנו יכולים להתקדם לסעיף הבא. 

<אפרת דון-יחיא:>
תיקון סעיף 76ב 29. בסעיף 76ב לחוק העיקרי – בסעיף קטן (א), אחרי המילים "תכנית מפורטת" יבוא "כאמור בסעיף קטן (ב)";
(1) בסעיף קטן (ב), בסופו יבוא ואולם רשאית הוועדה לתשתיות לאומיות לקבוע לגבי חלק מתחום התכנית שאינו משמותי שביצועו אינו נדרש באופן מידי לאותה תשתית נשוא התכנית, כי ביצוע העבודות על פיה יהיה טעון תכנית נוספת טרם מתן ההיתר או ביצוע העבודה";
(2) בסעיף קטן (ג), אחרי "משרד ממשלתי" יבוא "חברה ממשלתית" ואחרי "רשות שהוקמה לפי דין" יבוא "מי שיש לו רישיון לפי חוק לעניין תשתית לאומית המאפשר את הקמת התשתית הלאומית".
<תומר רוזנר:>
יש פה הערה שנשמטה והיא מוסכמת לגבי חברה ממשלתית שעיקר עיסוקה בפיתוח מבנים ותשתיות. צריך להוסיף את זה למה שהקראת.  

<בינת שוורץ:>

במצב הקיים היום בחוק תכנית לתשתית לאומית זאת תכנית מפורטת  שמכוחה מוציאים היתרי בנייה. אי אפשר שאפילו קטע אחד קטן ממנה יהיה מתארי. ברגע שיש מצב כזה היא עוברת למסלולים אחרים. מהניסיון שהצטבר זיהינו את הצורך לאפשר על פי החוק שהתכנית הזאת לתשתית לאומית שאפשר לבצע אותה מיד, היא דחופה ולכן היא נכנסת למסלול הזה של תשתיות לאומיות, יכול שהיא תכלול רכיב שהוא לא נדרש למחר בבוקר אבל כדאי, מכיוון שכבר עשינו הליך תכנוני, שיהיה בתכנית ברמה המתארית. זה כל מה שתיקון סעיף (ב) אומר. הוא מאפשר לתכניות שכוללות רכיבים מתארים בחלק לא משמעותי מהם להיכנס לות"ל. אני יכולה להביא דוגמה. אם נחשוב עכשיו על מפעל הקציר בים המלח, אז יש מחשבה לעתיד לייצר שיטת קציר אחרת מהשיטה שידועה היום. בשביל זה צריך לשמור איזו רצועת שטח. נכון להיום אנחנו לא יכולים לשמור את הרצועה הזאת. אי אפשר לתכנן אותה היום, כי אנחנו לא יודעים בדיוק איזו טכנולוגיה וכו'.   אם התיקון לחוק היה בתוקף היינו יכולים לאשר תכנית שנותנת פתרון מידי לקציר המלח בים המלח ושומרת שטח לפתרון עתידי. זאת המטרה של סעיף (ב). 
בסעיף (ג) הרחבנו את מי שיכול להגיש תכנית. חברות ממשלתיות מגישות היום תכניות לות"ל, אבל הן כל פעם צריכות לקבל הסמכה מהממשלה. הכנסנו אותן באופן קבוע. גם את בעלי הרישיונות למיניהם, שהם אלה שמגישים לנו היום תכניות אחרי הסמכה של הממשלה.

<תמר זנדברג:>
איך מגדירים את החלק הלא משמעותי בסעיף (ב)? לפי איזה קריטריון זה לא משמעותי? 

<קריאה:>
לא אמרנו לא משמעותי, אמרנו לא נדרש.

<תמר זנדברג:>
כתוב פה שהיא רשאית לקבוע לגבי חלק מתחום התכנית שאינו משמעותי, כי ביצוע עבודות על פיו יהיה טעון תכנית נוספת. מה זה נקרא לא משמעותי? לא משמעותי בגודל הפיזי?
<קארין טלמור:>
לא משמעותי לעניין הביצוע.

<היו"ר זבולון קלפה:>
כתוב שם בהמשך: "שאינו משמעותי, שביצועו אינו נדרש באופן מידי לאותה תשתית נשוא התכנית".  

<נתי מאיר:>
זה צריך לבוא במקום, לא בנוסף. צריך למחוק את האינו משמעותי.

<היו"ר זבולון קלפה:>
יכול להיות.

<תומר רוזנר:>
לא. 

<בינת שוורץ:>
אלה שני דברים. זה חלק שאינו משמעותי מבחינת שיקול הדעת של מוסד התכנון. הקריטריון השני, שהוא משמעותי לא פחות, זה שהביצוע של אותו חלק מהתכנית לא פוגע ביכולת לממש מיד את התשתית העיקרית שנמצאת בתכנית. נניח אנחנו רוצים לעשות מחלפון באיזה מקום עבור שכונת מגורים שאנחנו יודעים שהיא בתכנון, אבל אנחנו לא סגורים איפה יהיה המחלפון כי אנחנו לא מכירים את החיבור של הרחובות בשכונה. אנחנו כבר מתכנים את דרך 65  – ואדי ערה. אנחנו יכולים בתכנית הזאת לקבוע אזור, שטח למחלפון מסוים, להגיד שזה מתארית שמור למחלפון ותכנית מפורטת אחרת תקבע אותו. עדיין המחלפון הזה לא נדרש לביצוע המידי של שדרוג והרחבת כביש 65, אבל ייכלל בתכנית שנמצאת בות"ל. זה דבר שמאפשר להסתכל קצת יותר לטווח ארוך גם לתכניות שבות"ל.

<נתי מאיר:>
כפי שמופיעות ההערות, המילים "אינו משמעותי" זה חלק מהטקסט המקורי. אחר כך יש את המילים: "שביצועו אינו נדרש באופן מידי לאותה תשתית נשוא התכנית". הם לא צריכים להישאר שניהם. המילה "אינו משמעותי" בעייתית מבחינה פרשנית ולשונית. אם הוא לא משמעותי, מה הוא עושה בתכנית? אני מציע למחוק את המילים "שאינו משמעותי", כשבמקומם, לא בנוסף להם, יבוא "שביצועו אינו נדרש באופן מידי".
<תמר זנדברג:>
לא, אלה שני דברים שונים.

<היו"ר זבולון קלפה:>
היא הסבירה את זה לפני רגע.

<נתי מאיר:>
בסדר, מותר להביע דעה שונה.

<אלי בן ארי:>

מה שקורה זה שבניגוד לאופן שבו בג"ץ התייחס לוועדה לתשתיות לאומיות  לגבי זה שזה גוף בעייתי, עם זמנים מקוצרים, מה שעושים פה זה מרחיבים את הסמכויות שלהם. רוב מה שעומד כאן על הפרק זה להרחיב את מי שיכול להגיש ואת מה שהוא יכול לעשות. מה שעומד כאן זה להוסיף גם חברות ממשלתיות. חברה ממשלתית זאת חברה שאמורה לפעול לצורך רווח. לכל דירקטור שנמצא שם אומרים שהוא אחראי לצורך העניין הזה. צריך לאפשר גם לחברות האלו, שנכון לכרגע יש להן איזה שהוא הליך שהן צריכות לעבור בשביל להגיע לות"ל, להיכנס אליו באופן אוטומטי. לעניות דעתנו, זה לא נכון. חברות כאלו צריכות להגיש תכניות רגילות. היה רצוי לעשות, כמו שהשופט רובינשטיין אמר, שבכל מקרה שאפשר לפרש את זה אחרת התכנית לא צריכה להגיע לות"ל. הות"ל אמור להיות במקרים מיוחדים. כרגע פתחו מסלול כך שזה יהיה מן משהו שגרתי כזה, פחות או יותר.
<דרור בוימל:>

אני אוסיף לנקודה שאלי העלה. סך הסעיפים האלה, שהם כביכול שינויים נקודתיים, מובילים פה לשינוי כל מהות העבודה של הוועדה לתשתיות לאומיות בכך שלא יהיה צורך יותר בהכרזה על תשתית לאומית, בכך שמי שרשאי - -

<היו"ר זבולון קלפה:>
אתה חוזר אחורה? אנחנו בסעיף הזה עכשיו.

<דרור בוימל:>
 גם בסעיף הזה זה לא רק תכניות מפורטות, זה גם תכניות שהן רכיבים עיקריים. מי שרשאי להגיש הליך, מורחב כאן. כל הנושא של הוועדה לתשתיות לאומיות כבר לא תהיה ועדה לתשתיות לאומיות, היא תהיה ועדה לתשתיות. כל התשתיות יוכלו להיות נידונות מחוץ או לצד מערכת התכנון והבנייה. זה משבש, לטעמנו, את כל הרציונל של תכנון. בהקשר הספציפי הזה, היכולת של תכנית לא להתמודד עם מיקומים בעייתיים שעלולים להוביל להתנגדות ציבורית, יכולים לא להיות מפורטים ולהיות מוצגים ברמה מתארית. עם תפוח האדמה הלוהט הזה נתעסק בעתיד בתכנית נפרדת. אני חושב שזה לא נכון להתייחס ככה לתכנון. 

<בינת שוורץ:>
הוועדה לתשתיות לאומיות היא מוסד תכנון כמו כל מוסד תכנון אחר. אין פה קיצורים, אין פה עיקופים, עקיפות ופגיעה בזכות הציבור. אין פה שום דבר. זה מסלול כבד, אחראי, רציני, עובד מצוין. כתוצאה מזה אנחנו מאפשרים קצת יותר גמישות בהפעלה שלו. נכון להיום, הליך ההכרזה לוקח בממוצע חצי שנה עד ש-3 שרים חותמים. מיותר. ראינו שזה מיותר, לכן אנחנו מייתרים אותו.
לגבי ההרחבה ראינו שהתכניות יהיו יותר טובות אם נאפשר גם את החלק המתארי הקטן הזה והלא משמעותי.
לגבי החברות הממשלתיות. רוב מגישי התכניות לוועדה לתשתיות לאומיות הן חברות ממשלתיות. הן  פשוט צריכות לעבור פרוצדורה שהן עוברות ככה. הפרוצדורה מיותרת.

<היו"ר זבולון קלפה:>
יועצים משפטיים שלנו, יש לכם הסתייגויות?  אנחנו עוברים לסעיף הבא.
<אפרת דון-יחיא:>
תיקון סעיף 76ג 30. בסעיף 76ג לחוק העיקרי, בפסקה (8), במקום "שלושים ימים" יבוא "שישים ימים".

תיקון סעיף 119ג 39. בסעיף 119ג(ה) לחוק העיקרי, אחרי "מיום קבלת התסקיר" יבוא "ואם בסטח התכנית נכלל מתחם תפעולי הנדרש לצורכי הטיפול במסילת ברזל ובציוד הדרוש להפעלתה של רכבת (בסעיף קטן זה – תכנית הוללת מתחם תפעולי) – בתוך 30 ימים מהיום האמור", ובסופו יבוא "ובתכנית הכוללת מתחם תפעולי – בתוך 90 ימים מהמועד האמור". 

<בינת שוורץ:>
נקבעה תקופת השגות הציבור בות"ל ל-30, לעומת רוב מוסדות התכנון שזה 60 יום. כאן חזרנו ללוחות הזמנים הרגילים של הגשת השגות - 60 במקום 30. 
לגבי תיקון סעיף 119. מכיוון שאיפשרנו בתכנית דרך להגיש גם מתחם תפעולי לרכבת, ומכיוון שבתכנית דרך קוצבים למשרד להגנת הסביבה לוחות זמנים מאוד מצומצמים לגבי חוות דעת שהוא אמר שלגבי מתחם תפעולי נדרש לו קצת יותר זמן, אפשרנו במקום 15 יום הגשת חוות דעת על התסקיר, 30 ימים להגשת השלמות על ידי המשרד להגנת הסביבה ו-90 ימים להגשת חוות דעת במקום  30.

<אלי בן ארי:>

רצינו להתייחס בנוגע לנקודה הזאת. לא שיש לנו התנגדות למה שהוצע, אבל יש פה איזו שהיא בעיה. אני לא יודע אם אדוני שם לב - הוא יושב-ראש זמני - לכך שהמשרד להגנת הסביבה לא ממש הביע את דעתו בנוגע למה שקורה.

<היו"ר זבולון קלפה:>
למה? יש פה את רשות הטבע והגנים.

<אלי בן ארי:>
זה משהו אחר. המשרד להגנת הסביבה זה באופן כללי. הם פשוט עוסקים בתסקירים. השלמה לתסקיר זה עניין מקצועי. לפעמים באותן תכניות מאוד מורכבות, כמו שחבר הכנסת חנין הסביר בהתחלה, שנידונות, יש מקרים שגם החודש הזה לא מספיק.  עכשיו מצוין, נתתם על פרויקט מסוים אחד ספציפי את התקופה הזאת, תאפשרו ארכה במידת הצורך כאשר לא מצליחים לפעמים לעשות השלמה בתוך 30 יום. המידע הזה הוא מידע קריטי שאפילו חברי הוועדה ידעו על מה הם מחליטים. אם אנחנו נמצאים עכשיו בנקודה הזאת, למה לא לעשות את זה?

<בינת שוורץ:>
ההערה הזאת מתחברת להערה שלך, אדוני היושב-ראש, בתחילת הדיון. אמרת שצריך לקצוב לוחות זמנים למשרדים ככל שיש להם סמכות ואחריות בעניינים מסוימים. יש לנו כאן את תקנות התכנון והבנייה שמאפשרות כאשר משרד ממשלתי מסוים לא ממלא את תפקידו  בלוחות זמנים, לפנות ליועץ מטעם הוועדה. כאן המשרד להגנת הסביבה ברוב הפעמים עומד בזמן. כשהוא לא עומד בזמן מאפשרים לו לפעמים לחרוג מהזמן בעצימת עין. אם המשרד להגנת הסביבה בפרויקט מאוד חשוב לא יוכל לעמוד בלוחות זמנים, הוועדה תפעיל את היועץ הסביבתי שאיננו עובד מדינה, שאיננו עובד המשרד להגנת הסביבה. יש לנו פתרון לזה, לכן אני לא רואה בזה בעיה.

<עודד גבולי:>
המטרה של הרפורמה המצוינת הזאת היא לקצר תהליכים. לא יכול להיות שיתוו מתווים נכונים וראויים, כשלכל אחד יהיה מה להגיד על לוחות הזמנים ועל לכל מיני תהליכים שצריך עוד ועוד ועוד. המדינה לא תתקדם לשום מקום בדרך הזאת, צריך להבין את זה. 
<היו"ר זבולון קלפה:>

לכן נקבע פה 60 יום. 

<עודד גבולי:>
טוב מאוד.

<אפרת דון-יחיא:>
תיקון סעיף 261 49. בסעיף 261 לחוק העיקרי – (1) במקום כותרת השוליים יבוא "דרכים ותשתיות"; 

(2) במקום סעיף קטן (ד), יבוא: (ד) התוויות דרך, סלילתה או סגירתה, וכן הקמתו של קו תשתית תת-קרקעי ומתקן נלווה הנדרש במישרין להפעלות, למעט קווי גז טבעי ומתקני גז טבעי לפי סימן ו'2 בפרק ג' או סעיף 145(ו), אינן טעונות היתר לפי סעיף 145, אם מתקיימים לגביהן כל אלה:
<היו"ר זבולון קלפה:>
הייתה לנו פה הערה של הוועדה. הוספנו לאחר המילים "הנדרש במישרין להפעלתו", את המילים "מסוגים שקבע השר באישור ועדת הפנים והגנת הסביבה של הכנסת ושנקבעו בתכנית שאושרה אחרי יום תחילתו של חוק התכנון והבנייה (תיקון מס 102), התשע"ג-2013". לגבי זה אין עדיין הסכמה.  

<אפרת דון-יחיא:>
(1) הן מבוצעות בידי אחד מאלה: (א) המדינה;  (ב) רשות שהוקמה לפי דין; (ג)  גוף הפועל מטעם המדינה לפי דין; (ד) גוף הפועל מטעם המדינה לאחר שהוסמך לכך לפי החלטת הממשלה ;(ה) חברה ממשלתית שעיקר עיסוקה פיתוח מבנים ותשתיות.
<תומר רוזנר:>
זה נוסח מוסכם.

<אפרת דון-יחיא:>
(ו) רשות מקומית; (ז) תאגיד בבעלות מלאה של רשות מקומית אחת או יותר שעיקר עיסוקן בפיתוח מבנים ותשתיות (ד) הן נעשות בהתאם לתכנית מפורטת מאושרת או בהתאם לתכנית מיתאר מקומית מאושרת הכוללת הוראות של תכנית מפורטת; (3) ניתנה הודעה על כך 15 ימים לפני תחילת ביצוען של העבודות לרשות המקומית ולוועדה המקומית שהנוגעות בדבר. (4) עם סיום ביצוע העבודות יגיש הגורם המבצע כאמור בסעיף קטן (1) לרשות הרישוי מסמכים המעידים על הקמת העבודות בפועל בהתאם לתכנית כאמור בסעיף קטן (2) הכל במתכונת שיקבע השר. 
<היו"ר זבולון קלפה:>
פה בא סעיף נוסף שלנו, של הוועדה: (5) "מכון הבקרה אישר כי ביצע בקרת תכן לתכנית הביצוע כפי שהגישה למכון הבקרה מבצע העבודה וכי תוצאות הבקרה תקינות;" גם לגבי הסעיף הזה אין עדיין הסכמה. 

<תומר רוזנר:>
החוק הקיים מאפשר סלילתן של דרכים ללא צורך בהיתר או בהרשאה. גוף התשתית שמבצע את העבודה מוסר הודעה לרשות המקומית שהוא מתכוון לסלול דרך - ומבצע את הסלילה. זה החוק הקיים.
ההצעה כאן מבקשת להרחיב את האפשרות הזאת לעשות פעולות שונות ללא צורך בהיתר או בהרשאה. אנחנו מדברים על הליך של פטור מהיתר. ההרחבה כאן היא לגבי הגופים שיכולים לעשות את הפעולות האלו. אתם רואים את רשימת הגופים.
<היו"ר זבולון קלפה:>
עם התיקונים שכבר התקבלו. 
<תומר רוזנר:>
עם התיקונים שכבר התקבלו. זה לגבי הרחבת הגופים. לגבי הפעולות שאפשר לעשות הם מבקשים להרחיב את זה לקווי תשתית תת-קרקעיים. בנוסף, מדובר על מתקנים נלווים. שם יש בינינו, בצוות המקצועי, ויכוח. אנחנו מאוד חוששים ממתקנים נלווים שלא מוגדרים כרגע. זה יכול להיות מבנה בגובה רב, אנטנה משמעותית, דברים משמעותיים. אנחנו חושבים שזה צריך להיות בפיקוח פרלמנטרי כי זה דבר שיכול להשפיע באופן משמעותי מאוד על הסביבה ועל הציבור. קיבלנו בנושא הזה הערה מאחד המעירים על כך שהדבר הזה לא היה קיים עד היום, לכן רצוי שזה יהיה רק בתכניות חדשות. זה לגבי המתקנים הנלווים. שם יש לנו חשש מאוד גדול שהפתח רחב מידי.
<היו"ר זבולון קלפה:>
מכון הבקרה.
<תומר רוזנר:>
אחת ממטרות היסוד של הרפורמה הזאת היא ליצור פיקוח משמעותי שלא קיים היום, למרות שהוא פורמאלית מוטל על המוסדות שנותנים הרשאות ורישוי, על ביצוע הבנייה כדי שלא ניתקל במצבים של אסון גשר שפירים, אסון ורסאי, אסון גשר המכביה וכו'. אנחנו נמצאים פה בתשתיות שיש להן השפעה רבה מאוד – דרכים, גשרים. אנחנו חושבים שגם במקומות האלה צריך להיות פיקוח על הביצוע. לא די בכך שחברת התשתית מבצעת, צריך גורם חיצוני בלתי תלוי שמפקח שהבנייה הזאת נעשית בצורה בטיחותית, על פי תקנים. לצערי הרב - יש לנו ניסיון לא רב  - יש מקרים מסוימים שבהם מסיבות כאלו ואחרות, לעיתים מסיבות של חיסכון כספי, לעיתים מסיבות אחרות של בעיות אחרות שלא ניכנס אליהן, חברות תשתית כאלו או אחרות לא הקפידו לבצע את התשתיות בצורה הנאותה. ברור שכשאין פיקוח עושים מה שרוצים. צריך לומר שבהרבה מאוד מקרים, אולי ברוב המכריע או ברוב המקרים, חברות התשתית פועלות כראוי, הן מבצעות את התשתיות בצורה ראויה. עדיין אנחנו חושבים שמדיניות המחוקק צריכה להיות שמטילים על הנושא הזה פיקוח חיצוני ובלתי תלוי.  

<נירית אהרון:>
הסעיף מאפשר להקים גם קווי תשתית תת-קרקעיים שיש להם משמעות מאוד מאוד נרחבת מבחינה סביבתית. אנחנו תומכים בהערה של הייעוץ המשפטי של הכנסת, שצריך להגביל את הסעיף הזה ולקבוע שהוא יחול רק על תכניות שאושרו לאחר תחילתו של החוק הזה כיוון שיש חשש שהעבודות תאושרנה על בסיס תכניות ישנות. התכניות האלו לא מפורטות דיין, הן לא כוללות הנחיות סביבתיות, לכן קיים חשש שהפגיעה הסביבתית תהיה נרחבת.  
<אורי זרובבל:>
גם בדרך שכביכול היא מישורית יש בעיות ביטחון ובטיחות. אני לא מדבר על בטיחות הנוסעים, אלא על בטיחות של שלד המבנה. מטבען של דרכים הוא שחוצבים איזה מדרון ברכס, מייצרים מילוי ופתאום הדרך שוקעת. יש כל מיני מעבירי מים. לא יעלה על הדעת שהדרך תיבנה בלי היתר ובלי הרשאה. once יש לה הרשאה גם יש לה גם היתר. בוא נאמר שאנחנו טומנים קו ביוב  1.80, 2.00 מטר קוטר של  השפד"ן, רק חופרים אותו לעומק 8 מטר וממוטטים את כל הסביבה. אני חושב שהאלמנטים האלה צריכים להיות בהליך של הרשאה. אם לא הרשאה, לפחות להעביר אותם במכון הבקרה שאמור להיות אחד המנגנונים של החוק הזה כדי שתהיה בקרה הנדסית תכנונית. אני לא מדבר על מבנים עיליים שגם הם צריכים בקרה אסתטית. 
<דרור בוימל:>
הנקודה שבעיקר מטרידה אותנו זה אותו מתקן נלווה הנדרש במישרין. זה פותח פתח פה להקמה של הרבה מאוד מתקנים במסלול שאינו דורש היתר. 

<היו"ר זבולון קלפה:>
אתה מקבל את ההסתייגות ואת ההערות שעלו לפני כן? זה מקובל עליך?
<דרור בוימל:>
אני מקבל את ההערה של הייעוץ המשפטי של הוועדה, שזה נדרש לאישור ועדת הפנים.
<היו"ר זבולון קלפה:>
יש הערות נוספות בסעיף הזה לאדם טבע ודין?

<אלי בן ארי:>
אם מקבלים את ההערות של הייעוץ המשפטי אין לי מה להגיד. השאלה אם מקבלים.
<רחל חורי:>
ניסיתי למצוא נקודות מפגש לנקודה שאני רוצה להעלות כאן. כאזרחית לא כל כך מצאתי. בשלב הזה אני פוגשת התווית דרך.  באתי לכאן משום שהבנתי שיש איזו שהיא תכנית לחוקק בחוק הרחבת סמכויות של ועדה מקומית. אני חושבת שזה נפלא, זה יכול להיות טוב, אבל משום שרוב הנפשות הפועלות בוועדה המקומית פועלות ממקום פוליטי, אז הסוגיה היא קצת מורכבת. כל המהלכים שהם מובילים או רוב המהלכים שהם מובילים מונעים מהמקום הזה. 
<היו"ר זבולון קלפה:>
גברת חורי, ההערות שלך לא רלוונטיות לסעיפים האלה.

<רחל חורי:>
הנקודה שנושקת במעט לנקודה שלי - רוב הנושאים פה זה דרכים ותשתיות לאומיות שזה לא  נוגע לי כאזרחית תושבת טבריה - היא התווית הדרך. אני לוקחת את שתי המילים האלו ונוגעת בשצ"פ. הרשות המקומית בטבריה החליטה להעניק במתנה שצ"פ לאיש שלומו של יושב-ראש ועדת תכנון ובנייה בטבריה. כאן, בצר לי - השצ"פ גובל בביתי -  פניתי לאדם טבע ודין.  הם פנו לרשות המקומית במכתב מנומק מטעם היועצת המשפטית. אני חושבת שצריך לנקוט כאן משנה זהירות. אני לוקחת את  המילים "התווית דרך".
<היו"ר זבולון קלפה:>
הגברת חורי, בעוד שניים או שלושה דיונים יהיה פה דיון לגבי הרחבת הסמכויות של הוועדה המקומית. אני מציע שתתאמי עם הוועדה ותבואי אז, כי אני לא רואה שהנושא הזה מתחבר לפה. 
<רחל חורי:>
כתבתי מכתבים לשר הפנים ולכל חברי הוועדה. אני הוזמנתי לכאן. נקודת ההנחה שלי הייתה שדנים בסוגיות האלו היום.
<היו"ר זבולון קלפה:>

תודה רבה על האזרחות למופת. על ההגעה מטבריה –שאפו. 

<מאיה אשכנזי:>
אני רוצה להתייחס להצעות הנוספות שעלו מטעם הוועדה, אלו שסומנו בירוק.
<היו"ר זבולון קלפה:>
הן מקובלות עליכם?
<מאיה אשכנזי:>
לא, הן לא מקובלות עלינו. אני אסביר למה. הסעיף הקיים היום מדבר על דרכים. מה שרוצים להוסיף במסגרת התיקון הזה אלה קווי תשתית תת קרקעיים ומתקנים נלווים שנדרשים במישרין להפעלת אותם קווי תשתית תת-קרקעיים. לא כל מתקן נלווה, לא כל מבנה, אלא דברים ספציפיים. על מה מדובר כשאנחנו מדברים על מקורות? מדובר על שסתום לחץ, על שסתום אוויר, דברים שהם לפעמים בגודל של חצי מטר רבוע.
<היו"ר זבולון קלפה:>
או בריכות אגירה למשל.
<מאיה אשכנזי:>
זה לא מתקן נלווה שדרוש להפעלת קו. מה זה קו? אני מדברת על צינור המים.
<היו"ר זבולון קלפה:>
אני יודע מה זה אורכי לחץ. 

<מאיה אשכנזי:>
מדובר על דברים שהם ממש נלווים ובלעדיהם אין טעם לקו. הקו הוא קו תת קרקעי, להבדיל מהדרכים שקיימות היום על פני הקרקע. אנחנו מדברים על פחות מכך, על צינור - - 
<היו"ר זבולון קלפה:>
המתקנים הנלווים הם על-קרקעיים.
<מאיה אשכנזי:>
מדובר על חצי מטר רבוע, על מטר רבוע.
<תומר רוזנר:>
אין בעיה, נכתוב חצי מטר רבוע.

<היו"ר זבולון קלפה:>
את רוצה להגדיר מידה?

<מאיה אשכנזי:>
אני לא רוצה להגדיר.

<דורית הוכנר:>
מדובר על תכנית מפורטת, תכנית מאושרת.
<מאיה אשכנזי:>
אני רק מבהירה על מה אנחנו מדברים.

<תומר רוזנר:>
אנחנו מוכנים לרשום מטר רבוע, אין שום בעיה.
<מאיה אשכנזי:>
אנחנו לא רואים סיבה להגביל את הסוגים של קווי התשתית והמתקנים הנלווים באופן שיצריך אישור של ועדת הפנים והגנת הסביבה של הכנסת. זה לא שיש מספר בלתי מוגבל של קווי תשתית תת-קרקעיים שהולכים לקום. מדובר בגופים מאוד מסוימים שיכולים להקים את קווי התשתית התת קרקעיים האלה.
<תומר רוזנר:>
כל תאגידי המים והביוב.
<מאיה אשכנזי:>
מדובר בסוגים שמנויים בסעיף. מדובר ברשימה מאוד ספציפית של גופים שרשאים להקים סוגים מסוימים של מתקנים. לא מדובר בפעולות שונות או במבנים שונים, אלא בקווים תת-קרקעיים. אנחנו יודעים על מה אנחנו מדברים. 
<היו"ר זבולון קלפה:>
מה הצעתך?

<מאיה אשכנזי:>
הצעתי היא להסיר את התיקון. 

<היו"ר זבולון קלפה:>
להסיר את ההסתייגות, את התוספת של הוועדה.

<מאיה אשכנזי:>
מאז ומעולם הייתה גמישות ביחס לתשתיות בשל ההכרה בכך שמדובר בתשתיות כמו דרכים וחשמל. 
<היו"ר זבולון קלפה:>
תהיי סמוכה ובטוחה שגם משרד הפנים תיכף יצטרף לעמדה שלך.
<מאיה אשכנזי:>
בסדר גמור. אני רק רוצה עוד לומר שאין פה השפעות על הרשות המקומית.  

<היו"ר זבולון קלפה:>
ההערה הזאת ברורה. יש לך הערות נוספות?

<מאיה אשכנזי:>
לגבי מכון הבקרה, סעיף קטן (5).  הקשבתי קשב רב למה שנאמר פה לגבי החשיבות של הפיקוח וההגבלות, אני רק לא בטוחה שהפיקוח וההגבלות שמוצעים פה על ידי מכון בקרה משרתים את המטרה של מניעת תקלות. כולנו מעוניינים למנוע תקלות, השאלה אם מכון בקרה כללי שיש לו איזו שהיא מומחיות כללית בדברים מהסוג הזה, מסוגל ליישם פיקוח רלוונטי על תשתית שמוקמת על ידי גוף בעל ניסיון של עשרות שנים, מים במקרה הזה.  

<היו"ר זבולון קלפה:>
יש פה הגדרה כללית של מכון בקרה. הוא יכול להיות ספציפי, הוא יכול להיות  - -
<מאיה אשכנזי:>
החברה שאני מייצגת היא חברה ממשלתית עם ניסיון של עשרות שנים בהקמת תשתית מים. יש לה ולרשות המים מהנדסים עם ניסיון של עשרות שנים.
<היו"ר זבולון קלפה:>
לא נראה לך יותר הגיוני לתת למישהו אחר לשמור על השמנת ולא - -?
<מאיה אשכנזי:>
השאלה אם למישהו הזה יש יותר ניסיון או פחות ניסיון. אנחנו לא מקלים ראש ברצון למנוע תקלות, זה חשוב מאוד, רק השאלה אם החסמים האלה לא יהיו חסמי יתר, יעכבו הקמת תשתית חיונית לחקלאים.
<תמר מגדל:>
אני רוצה רגע להתייחס לתוספת שמציעה הוועדה בסעיף קטן (5), לגבי אישור מכון בקרה. המשמעות היא נסיגה מהפטור הקיים היום. הפטור הקיים כיום מאפשר סלילה של דרכים. 

<היו"ר זבולון קלפה:>
את מדברת כרגע לגבי מכון בקרה.

<תמר מגדל:>
נכון. אנחנו מדברים על דרכים ומתקני דרך. ההרשאות על פי הצעת החוק ילכו ממילא  - -
<היו"ר זבולון קלפה:>
את רוצה לקרוא לזה בשם אחר? את רוצה להוריד את הסעיף?
<תמר מגדל:>
אנחנו גורעים מהפטור שקיים היום. אין היום אישור של גוף חיצוני לדברים האלה. 

<היו"ר זבולון קלפה:>
מדובר פה לגבי הביצוע לאחר מכן. 
<תמר מגדל:>
נכון. לחברת כביש חוצה ישראל יש גוף פיקוח משל עצמה שמבקר את הביצוע ואת התכניות המפורטות לביצוע. יש צוות שמלווה את העניין הזה. להעביר את זה לבקרה של גורם חיצוני זה בעצם לפגוע בפטור שקיים היום, ליצור עוד סרבול שלא נדרש.  בקרת התכן נעשית בצורה מפוקחת על ידי הגוף המומחה לעניין.

<טלי ענבר גולן:>
אני רוצה להוסיף על הדברים שנאמרו מבחינת נתיבי ישראל ורכבת ישראל. הפיקוח מבחינתנו נעשה כל הזמן, גופי התכנון דואגים לזה. הוועדה למסמכים מפורטים  לביצוע של הות"ל מפקחת עלינו ברמה שנוגעת לפרטי פרטים, עד הרמה הקטנה ביותר. אם נגיע אחר כך גם למכון בקרה, אז חוץ מכרסום בפטור אני לא רואה איך זה יועיל. הפיקוח על הדברים האלה נעשה על בסיס צמוד פנימית בתוך החברה, בהליכים של שיפוטים על שיפוטים על שיפוטים. גם אם יש פטור מהיתר הוא בוודאי לא פטור מחובה לעבוד כמו שצריך, הוא בוודאי לא פטור מאחריות פלילית ואזרחית. כולם יודעים ומפנימים את זה מבחינת גופי התכנון שמפקחים עלינו. אני בספק אם מישהו מפקח ככה על קבלנים פרטיים. אני עובדת גם עם גופים פרטיים. עלינו מפקחים יותר. 
לעניין מכון הבקרה. אנחנו חושבים שזה רק יהיה עוד מנגנון שיסרבל את הליכי הביצוע המאוד מורכבים גם היום.
<היו"ר זבולון קלפה:>
את מבינה שההערה הזאת לא הוספה סתם, היא הוספה לאור רקע וניסיון היסטורי קצר של מדינת ישראל שהדבר הזה כנראה מתבקש.
<טלי ענבר גולן:>
אני חושבת שאם תיעשה פעם בדיקה כמותית לעניין בעיות בביצוע ואסונות שקרו אגב ביצוע, יתגלה שמבנים שלגביהם התקבלו היתר בנייה היו בהם יותר כשלים מאשר במתקנים שלנו שנסללו בדרך של 261ד. נתתם קודם דוגמה את אסון ורסאי. זה אסון מאוד כואב, אבל לבניין הזה היה היתר בנייה. עצם קבלת היתר בנייה לא מונע את זה. עצם הליכי הביקורת, גם הפנימיים שלנו, כמו שאמרו כאן ממקורות שיש להם עשרות שנים של ניסיון בתחום הספציפי הזה וביצעו עשרות אם לא מאות מבנים בדיוק, אלה גופי התכנון הייעודים עם כל המערכת שמפקחים עלינו. אני מייצגת גם את חברת נטג"ז ששלחה הערות. יש לה הערה שונה לגמרי. האם אני יכולה להעלות אותה כאן?
<היו"ר זבולון קלפה:>
לאיזה סעיף?

<טלי ענבר גולן:>
261ד.

<תומר רוזנר:>
לא התקבלו הערות מחברה זו.

<נועם מולה:>
אני לא אוסיף להערות ביחס לתוספות שמציעה הוועדה. 

<היו"ר זבולון קלפה:>
הן מקובלות מבחינתכם?

<נועם מולה:>
אמרתי שההערות של חברת מקורות וההערות שהועלו נגד ההצעות של הוועדה מקובלות עלינו. מה שחשוב לי להוסיף זה שזה לא רק תוספות יתר, אלא גם כפל בבקרה. מדוע? משום שאנחנו מדברים על מצב של תכנית מפורטת מאושרת. יש כאן את התוספת בסעיף קטן (4). גם היא קשורה, לכן זה כפל לעומת סעיף קטן (5), של להגיש תכנית. גם זה, גם מכון הבקרה, גם תקנות של שר הפנים על מצב שתכנית מפורטת מאושרת שמבוצעת על ידי גופים מסוימים זה לא רק ייתר אלא גם כפל על כפל של המנגנון.
<נתי מאיר:>
הסעיף הזה מהווה הדגמה מצוינת של מה שדיברתי קודם באופן כללי. פסגת הפרק שלנו: עבודות שמבוצעות ללא היתר וללא הרשאה. הניסיון מראה שבצד גופים אחראיים יותר יש גופים דורסניים. הם באים לשלטון המקומי מתי שהם רוצים, איך שהם רוצים. זה סעיף שצריך לגלות בו זהירות יתר. המינימום ההכרחי הן ההערות המבורכות של הייעוץ המשפטי, אבל הן לא מספיקות. ניקח לדוגמה את הסעיף של הודעה לרשות המקומית. יש 3 רמות: הסכמה, תיאום, הודעה. אני אפילו לא מציב מטרה של הסכמה, כי יגידו לי שהיא לא ריאלית, שזה כאילו זכות וטו של הרשות המקומית עד שהיא לא תסכים. למרות שלטעמנו ראוי היה כך, אני מוריד אותה מסדר היום.  הודעה זה לא מספיק, צריך להיות תיאום. צריך לקבוע מה הוא התיאום. מה זה ה-15 יום המגוחכים האלה? אם אני רק חושב על ביצוע עבודות תשתית לאומית בעיר כמו תל-אביב, לוקח הסדרי תנועה וחנייה - -
<היו"ר זבולון קלפה:>
תבין שהתוספת זאת תוספת של הוועדה. בלשון החוק זה לא היה כתוב. אתה מדבר כרגע על סעיף (3)?
<נתי מאיר:>
כן. אני מציע שיהיה תיאום. צריך תקופה יותר ארוכה. גם אין בעיה בתקופה יותר ארוכה. כשאני חשב על השלבים לביצוע העבודה, אז יש לנו את תחילת העבודה של אדם שזכה במכרז פומבי . מהתקופה שהודיעו לו על הזכייה עד השלבים של חתימת ההסכם ויציאה לעבודה זה במקרה הטוב כמה חודשים.  למה לתת מועד מגוחך של 15 יום? למה לא 45 יום, שזה גם מועד קצר?  

<היו"ר זבולון קלפה:>
אולי 90. בסופו של דבר נצטרך באיזה שהוא מקום להתכנס לאיזה שהוא כיוון. מה שיכול להיות נכון בעקבות ההערה שלך זה לסייג את זה, לבוא ולומר 15 ימי עבודה, כלומר לגרוע מן המניין - -
<נתי מאיר:>
זה לעג לרש.
<היו"ר זבולון קלפה:>
למה? זה נותן לך עוד 4 ימים טובים.

<קריאה:>
השאלה אם מישהו יכול לנמק את ה-15 ימים האלה.

<היו"ר זבולון קלפה:>
כל לוח זמנים לא תוכל לנמק.
<נתי מאיר:>
אם אני אגיד 60 יום זה לא מכביד על נותן ההודעה. כשאני מסתכל על לוח הזמנים שלו, אז ברגע שהוא קבע את הזוכה במכרז הוא כבר יודע את סוג החוזה, את טיב העבודה, את יום תחילת העבודה, בוודאי את כל הפרטים של העבודה. אם ייקח בין 60 ל-90 יום במקרה של חברה יעילה עד שהקבלן ייכנס לעבודה, למה 15 יום? למה בכלל הודעה ולא תיאום? בינת כבר הודתה בכך שהפרק הזה הולך לכיוון הפוך ממה ששאר החוק. נותנים פררוגטיבה לשלטון המרכזי על חשבון השלטון המקומי. לא צריך להגזים. 
<היו"ר זבולון קלפה:>
אתה בא ואומר, או לשנות את לוח הזמנים בסעיף (3), לתת יותר מרחב זמן, או לשנות את המציאות כך שבמקום הודעה יבוא פרק של תיאום.
<נתי מאיר:>
גם וגם.

<ישי אשלגי:>
בסעיף 261(ד) נרשם כך: "למעט קווי גז טבעי ומתקני גז טבעי". אנחנו מאוד מבקשים להיכלל כאחת מהחברות שמקבלות פטור. אנחנו חושבים שיש חשיבות מאוד גדולה לקידום משק הגז הטבעי. 

<אורית קיטה-דרור:>
אנחנו מתנגדים לתוספות שהוספו כאן להצעה המקורית. 
<היו"ר זבולון קלפה:>
בצהוב או בירוק?

<אורית קיטה-דרור:>
גם וגם. אני אתחיל בתוספות בירוק, שהן תוספות של הייעוץ. יש כאן תוספת אחת מאוד בעייתית, שמבקשים שזה יהיה לפי תכניות שאושרו אחרי יום תחילתו של התיקון. אני מדברת כרגע על תשתית תת- קרקעית של חברת החשמל. מדובר על סדר גודל של איזה 10 אלפים עבודות בשנה של חיבור בתים  לחשמל בתוך שכונות חדשות.
<היו"ר זבולון קלפה:>
מה  זה קשור לפה? בתים לא רלוונטי לזה. זה ברמה הזו?
<אורית קיטה-דרור:>
אני תשתית קווית תת-קרקעית.

<תומר רוזנר:>
אתם לא.

<אורית קיטה-דרור:>
היא לא תשתית קווית תת-קרקעית?

<תומר רוזנר:>
לכם יש סעיף משלכם.

<אפרת דון-יחיא:>
הסעיף הזה יוכל לאפשר לה את ההקמה של הקווים.

<אורית קיטה-דרור:>
התקנות שאתה מתייחס אליהן, תומר, הן תקנות שמטפלות בקווים עיליים.
<תומר רוזנר:>
היא הנותנת. תתקנו את התקנות.

<אפרת דון-יחיא:>
היא מעירה על הצורך ועל זה שזה יחול רק מפה ולהבא.

<אורית קיטה-דרור:>
נבנית למשל שכונה לפי תכנית שאושרה לפני תחילתו של התיקון הזה,  או שמדובר באזור תעשייה שקיים זה שנים ומפעל חדש שמוקם שם בהיתר בנייה שצריך חיבור לחשמל. אני ברוב המקרים האלה מניחה לטובתו קו תשתית תת קרקעי, קו חשמל תת-קרקעי, מחברת אותו לחשמל בתוך פרק זמן מאוד קצר, בהליך מאוד יעיל, אחרי תיאום עם כולם וכו'. אני מבקשת שהתיקון הזה לא יפגע בנו. 
<היו"ר זבולון קלפה:>
מה מעבר להערה הזאת בסעיף (2)?

<אורית קיטה-דרור:>
זה לגבי העניין של המועד. לגבי הסוגיה של מתקן נלווה צריך להבהיר שתמיד בתשתית קווית תת קרקעית, לפחות של חשמל, תמיד יהיה איזה שהוא פילר או איזה שהוא עמוד קצה שאליו הרשת התת-קרקעית מתחברת. זה חלק מהעניין, אין מה לעשות. 

לגבי ההחרגה של סעיף 145 (ו). לדעתנו זה מיותר. סעיף 145(ו) עושה כרגע קווים עיליים. לדעתי זה מיותר, אני מציעה להשמיט את התוספת בצהוב.
לגבי התוספת בסעיף קטן (5), הדרישה למכון בקרה. אני חושבת שזה מיותר. זה מאוד ישבש את לוחות הזמנים של הנחת התשתית לטובת חיבור בתים לחשמל. אם אני אצטרך לאשר במכון בקרה אחרי שעשיתי את כל התיאומים וכו' להנחת התשתית, זה יעכב מאוד את החיבור. יש לי גם אמות מידה שבהן אני צריכה לעמוד של פרק זמן לחיבור בית חדש. 
<עודד גבולי:>
אולי כדאי לבקש ממנה שהם ישלחו אנשים למכוני בקרה. זה מאוד יעזור.
<אורית קיטה-דרור:>
אנחנו בתיאום רב בכל סוגית מכוני הבקרה והרישוי המכוון. אנחנו שם לגמרי. 

<עודד גבולי:>
כן, ממש.

<אורית קיטה-דרור:>
לגבי סעיף קטן (4) - משלוח תכניות as made. לדעתי זה מיותר. מראש אנחנו שולחים לרשות המקומית. 
<היו"ר זבולון קלפה:>
אני חושב שזה רק לרשום.

<אורית קיטה-דרור:>
זה רשום גם עכשיו. זה פשוט להפיק עוד חתיכת נייר ענקית, לשלוח אותה לרשות כשזה כבר אצלה בפועל. . 

<תמר זנדברג:>
אולי זה חוסר תשומת לב מצידי, אבל אני מבינה שמדובר בשינוי שם הסעיף הזה מכבישים ודרכים לדרכים ותשתיות, למעט גז טבעי. רציתי לדעת  איזה עוד תשתיות חדשות נכנסות תחת ההגדרה.
<תומר רוזנר:>
אין הגדרה. זה יכול להיות כל דבר שמישהו יחשוב שהוא תשתיות. 

<מאיה אשכנזי:>
תת- קרקעית.
<בינת שוורץ:>
קו ותת-קרקעי. כל מה שהוא קו ותת-קרקעי - -
<תומר רוזנר:>
מה שאנחנו יודעים זה מים, ביוב, תקשורת, חשמל, גז.
<תמר זנדברג:>
כל זה לא קיים בסעיף היום ונוסף בתיקון? 

<תומר רוזנר:>
נדרשים להוסיף.

<היו"ר זבולון קלפה:>
הבנתי שלגבי הסעיף הראשון העמדה של הוועדה מקובלת עליכם.

<בינת שוורץ:>

אני אתייחס להערות הוועדה שלא מקובלות עלינו. המצב החוקי היום הוא שאם יש תכנית מפורטת מאושרת אפשר לבצע דרך, לא כולל מבנה דרך – גשרים, מנהרות - על הקרקע בפטור מהיתר אם מי שמבצע את זה זאת המדינה, רשות שהוקמה לפי דין או גוף שהוסמך על ידי הממשלה. צריך לשלוח הודעה לפני. זה המצב החוקי היום, זאת נקודת המוצא. אנחנו בהצעתנו הבסיסית, בלי קשר להערות הוועדה, הרחבנו את המסלול הספציפי הזה לגבי קו תשתית תת קרקעי עם המתקנים הנלווים שלהם  - תיכף אני אתייחס להערת הוועדה ביחס למתקנים הנלווים -  והרחבנו את מי שיכול לבצע. אמרנו עוד כל מיני גורמים מטעם המדינה. פשוט הבהרנו מה זה המדינה. אפשרנו רשות מקומית, אפשרנו גם תאגיד שהוא בבעלות הרשות המקומית. כולם הם גורמים ציבוריים שעובדים בשביל הציבור והם ציבוריים בעצמם. הוספנו, לאור הערת הוועדה, תכנית as made, הגשת תכנית שמראה מה היו העבודות שנעשו בפטור מהיתר.

<היו"ר זבולון קלפה:>
סעיף (4).

<בינת שוורץ:>

לגבי התייחסות הייעוץ המשפטי של הוועדה. ההערה הראשונה שלהם התייחסה למתקנים נלווים. היה ניסיון להגביל מתקנים נלווים שדרושים להפעלת קו תת-קרקעי. איזו דרך של הגבלה הציעה הוועדה? היא אמרה שהשר יקבע בתקנות שיבואו לאישור ועדת הפנים. אנחנו לא יודעים, ולעולם לא נדע, להגדיר מראש מה הם המתקנים הנלווים הדרושים לכל תשתית. זה משתנה פר תשתית, זה משתנה עם השתנות הטכנולוגיה, זה משתנה עם שיטות עבודה חדשות, זה משתנה על פי עשרות קריטריונים. 

<היו"ר זבולון קלפה:>
בוא נגדיר מה לא.
<בינת שוורץ:>
ייווצר מצב, אם נקבל את עמדת הוועדה, שכשתהיה יוזמה לבצע משהו יהיה צריך מהר מהר לרוץ לשר שיתקין תקנות, אחרי שהוא התייעץ עם המועצה הארצית, לרוץ לכנסת שתגיד שגוף כזה הוא בסדר ומותר לעשות אותו בפטור מהיתר. זה לא הגיוני מבחינת ההליך. אנחנו חושבים שברמת החקיקה הראשית מספיק להגיד, "מתקן נלווה הנדרש במישרין להפעלתו", אותו קריטריון כפי שהיה קודם בנושא של תחנה לתחבורה ציבורית: "התכנית תסמן את המתקנים הנלווים הדרושים במישרין להפעלת קו התשתית התת קרקעי". היא תסמן אותם ככאלה. מרגע שהיא סימנה אותם הם ייכנסו למסלול הזה. מתקן שהיא לא סימנה אותו ככזה, היא פשוט לא תסמן אותו כחלק מהקו התת-קרקעי, היא תסמן אותו בסימון אחר, או שהוא יהיה בתכנית אחרת.  

<היו"ר זבולון קלפה:>
החשש פה בסופו של דבר הוא מלקחת את זה למקרה קיצון. יש פה צד של פרשנות. "נדרש במישרין להפעלתו" אלו מילים שמאחוריהם מסתתרת פרשנות שלמה. נקטנו בדוגמה שנציגת מקורות, עו"ד מאיה, אמרה שזה לא רלוונטי, של נניח איזו שהיא בריכת אגירה, בריכת עצירה, מתקן שאיבה או דברים מהסוג הזה. את מתחילה להיכנס למושגים של סדרי גודל שהם שונים משסתום פורק לחץ או מכל מיני דברים מהסוג הזה.
<אורית קיטה-דרור:>
זה יסומן בתכנית מפורטת. 

<היו"ר זבולון קלפה:>
יבוצע בלי היתר.

<בינת שוורץ:>
אם אתה שואל אותי, כפי שאני רואה את הדברים היום, התכנית המפורטת תסמן בריכת אגירה עצומה של 10 דונם כבריכת אגירה, לא כמתקן נלווה. יהיה לה ייעוד ספציפי. לעומת זאת, את תחנות השאיבה שפזורות לאורך הקו שהן בגודל של 2 מטר או 3 מטר  היא תסמן כמתקן נלווה. אנחנו משאירים את האופציה לכל תכנית לקבוע מה הם המתקנים הנלווים שילכו במסלול הזה, מה הם המתקנים האחרים שידרשו היתר.
<היו"ר זבולון קלפה:>
השאלה אם אי אפשר לסייג במציאות. יש מתקני סניקה למיניהם לאורך קווים שהם ארוכים מאוד.  מתקני סניקה נראים מעל פני הקרקע כמבנה בינוני. מתחת לפני הקרקע זה מבנה בכלל לא קטן, לפעמים בעומקים משמעותיים מאוד. זה נכנס למסלול של - -?
<בינת שוורץ:>
חד-משמעית, כן. זה נדרש במישרין לצורך אותה תשתית. אי אפשר להעביר את קו הביוב הזה בטופוגרפיה הזאת בלי מתקן סניקה. זה מתקן נלווה. 

<תומר רוזנר:>
זאת דוגמה שלא העלית על דעתך שזה זה. אני לא אומר שמה שאת אומרת לא צריך להיות, אבל זו רק דוגמה לזה שזה דבר שצריך להגדיר אותו בצורה יותר מפורטת. 
<היו"ר זבולון קלפה:>
לסייג אותו באיזו שהיא צורה.

<בינת שוורץ:>
ההגדרה שנתנו היא שנדרש במישרין להפעלתו. מדובר במתקן נלווה שנדרש במישרין להפעלת אותו קו תשתית תת- קרקעי. התשתית היא הבסיס לכל הפעילות שלנו כאן, גם הפעילות הכלכלית, גם המגורים. כל דבר נדרש לתשתית. אנחנו חייבים לפתוח את הדרך. אם נראה שטעינו, נחזור לתקן. אני חושבת שאין ברירה, אנחנו צריכים פעם אחת לפתוח את הדלת לעבודה רציפה בענייני תשתית.  


לגבי הסייג השני שהוועדה מציעה ביחס למתקנים הנלווים הנדרשים במישרין להפעלתם. היא מדברת רק על תכניות חדשות. זה מעקר מתוכן את כל הניסיון שלנו להקל על הקמת ביצוע תשתית תת- קרקעית ודרכים. אנחנו חושבים שנכון שזה יהיה לגבי כל תכנית ותכנית, גם רטרואקטיבית.
<היו"ר זבולון קלפה:>
האם ביחס לחלק של המתקן הנלווה או התשתית עצמה?
<בינת שוורץ:>
ביחס לכל. הוועדה העירה את זה רק ביחס למתקן הנלווה. זה מה שאני מבינה, נכון? 
<היו"ר זבולון קלפה:>
נכון.

<בינת שוורץ:>
אנחנו חושבים שלא. ככל שיש תכנית מאושרת קודמת שכוללת כל מיני מתקנים זה יהיה  מתקנים נלווים שנדרשים במישרין.
<היו"ר זבולון קלפה:>
מה לגבי מכון בקרה? אני מבין ששאר הסעיפים הם בסדר מבחינתכם.
<בינת שוורץ:>
כן. 
<היו"ר זבולון קלפה:>
למשרד המשפטים אין בעיה עם זה.

<בינת שוורץ:>
לגבי מכון בקרה אני רוצה להתחיל מהמצב הקיים היום. עד היום, 65 שנה במדינת ישראל, המדינה וגופים מטעמה פעלו בפטור מהיתר ללא מכון בקרה. הרעיון שעומד מאחורי זה הוא שהמדינה מייצרת לעצמה סטנדרטים. אני לא יודעת מי מכיר כאן את הספרים הצהובים שמע"צ מתכננת לפיהם.

<היו"ר זבולון קלפה:>
הספר הכחול של משרד הביטחון.

<בינת שוורץ:>
את הספר הכחול של נתיבי ישראל. המדינה יודעת לייצר לעצמה סטנדרטים הנדסיים מאוד מחמירים, כמובן שעמידה בתקנים למיניהם. היא מעדכנת את זה מעת לעת, היא מתעדכנת. זה נכון שאין צורך לעשות בקרה נוספת הנדסית על המדינה. החידוש כאן בתיקון זה שהכנסנו גם תאגיד בבעלות מלאה של רשות מקומית. יכול להיות – כאן אני מקבלת בחלקה את הערת הוועדה - שלאותו תאגיד אין איזה סטנדרטים שהוא יודע לעבוד לפיהם. כדי לקצר את הדיון אני חושבת שההערה של הוועדה צודקת אך ורק ביחס לתאגידים בבעלות מלאה של רשות מקומית. זה לא כמו רשות מקומית שיש לה אגף הנדסה והיא יודעת לעשות דברים כאלה. זה תאגיד שאנחנו עוד לא יודעים איך הוא יעבוד. אני חושבת שאנחנו יכולים לקבל את ההערה של הוועדה. אפשר לשקול אותה ביחס לתאגידים שהפרויקטים שלהם יצטרכו לעבור מכון בקרה.
<היו"ר זבולון קלפה:>
אני רוצה להציע לגבי סעיף (2)(ד), מה שכתוב בנוסח שהוצג בפנינו כרגע, שתבוא נקודה אחרי המילים "מסוגים שקבע השר באישור ועדת הפנים והגנת הסביבה של הכנסת". כל מה שכתוב לאחר מכן – יימחק.  

<בינת שוורץ:>
אני מצטערת, אנחנו לא יכולים להסכים לזה, אדוני היושב-ראש. 

<היו"ר זבולון קלפה:>
הלכנו לקראתכם מעל ומעבר. להשאיר את זה, זה מה שאת אומרת?

<בינת שוורץ:>
אני אומרת שאנחנו לא יכולים להסכים. הוועדה תכריע בהצבעה.

<היו"ר זבולון קלפה:>
את יודעת שבהצבעות, כשנגיע לפרק של - -

<תמר זנדברג:>
כרגע את נופלת.

<בינת שוורץ:>
עדיין אני לא יכולה להסכים.

<היו"ר זבולון קלפה:>
לגבי הנושא של ההצעה שלך, לגבי סעיף (5) - מכון הבקרה, תוכלו להעביר ליועצים המשפטיים של הוועדה את הפירוט של העניין, במה בדיוק מדובר? כי אם אני מבין  נכון, את בעצם באה ואומרת שאת הדרישה הזאת בסוגיה של מכון בקרה מחילים מסעיף  (ו) ומטה.
<בינת שוורץ:>
רק על (ז). לרשות מקומית יש אגף הנדסה.

<תמר זנדברג:>
וגם התאגיד הממשלתי?

<בינת שוורץ:>
לא.

<תמר זנדברג:>
רק תאגיד עירוני אתם מציעים?

<בינת שוורץ:>
כן.

<שאול אדם:>
לעניין הזה של מקורות ומע"צ אני חושב שכן צריך להגביל. אני מזדהה עם דעתו של עו"ד נתי מאיר, שצריך להיות תיאום ברור עם הרשויות. יש פה בעיה קשה מאוד שרואים אותה בשטח. הם משתלטים, הם לא באים ועושים עבודה. אנחנו יכולים לתת דוגמאות מעמק חפר לגבי איך מקורות נופלים על שטח, לא יודעים מה הם עושים, לא יודעים גם אם סיימו עבודה. ההגבלות האלו מאוד חיוניות.  

<היו"ר זבולון קלפה:>
לגבי סעיף (ד) - תכנית חדשה. 
<תומר רוזנר:>
מתקנים עיליים.

<היו"ר זבולון קלפה:>
לגבי (5) הדבר נראה לי הגיוני שאנחנו מחילים את סעיף (5) על סעיף (ז) בלבד.
<תומר רוזנר:>
על תאגידים עירוניים, אבל גם על בקרת - -

<נועם מולה:>

אני רוצה להגיד מדוע לא נכון להחיל את זה דווקא על תאגידי מים וביוב. תאגידי מים וביוב הופרדו מהרשות המקומית בכוונה כדי להתמקצע בתחום של הקמת תשתיות והחיזוק שלהן.
<היו"ר זבולון קלפה:>
וגביית - -

<תומר רוזנר:>
איפה ממוקמים משרדי רוב התאגידים ברשות המקומית?

<נועם מולה:>
יותר מזה, כל עבודתם של תאגידי המים והביוב מוכוונת ונשפטת על ידי רשות המים, על ידי כללים שקובעת רשות המים. הם מחויבים לכללים הרבה יותר פרטניים שנקבעים על ידי מועצת רשות המים לעניינים הספציפיים האלה. הם אלה שמקימים את רוב הקווים האלה בתוך הרשות המקומית, בתוך שטחי הרשות המקומית. דווקא לעניין הזה המקצועיות קיימת אצלם אם לא יותר, לפחות באותה מידה כמו אצל הרשות המקומית בעניינים הפרטניים שבהם הם עובדים.
<היו"ר זבולון קלפה:>
לגבי סעיף (2). מכיוון שהצעתנו פה לא מתקבלת על ידי משרד הפנים ומשרד המשפטים אנחנו נשארים בהצעה שלנו המקורית. 
<בינת שוורץ:>
לא המקורית.

<היו"ר זבולון קלפה:>
המקורית. או לחילופין, בואי נסייג בהגדרה. אתם הרי יודעים במה מדובר כרגע .בואו נגדיר דברים מסוימים שלא כלולים בדבר הזה. את מבינה? 

<כרמית יוליס:>
מה, נגדיר את כל - -?
<היו"ר זבולון קלפה:>
הרי מה החשש? הגברת שוורץ אמרה לפני כן שנצטרך לפני אישורה של תכנית לרוץ להתקין תקנות מיוחדות כדי להגדיר דברים מסוימים. בואו נגדיר עכשיו רשימה של דברים שמקובלים עלינו ועליכם. בזה נגמר הסיפור. כל מה שלא יהיה כלול ברשימה יחול עליו הכלל הזה ממילא. כרגע זה פתוח לגמרי, זו המשמעות של הדבר. 

<בינת שוורץ:>
אני חושבת שזה לא פתוח לגמרי. אני חושבת שמתקן נלווה הנדרש במישרין להפעלה של קו תשתית קו קרקעי זה לא פתוח. 
<היו"ר זבולון קלפה:>
פה נפלנו לפרשנים המשפטיים. אני רוצה לומר לך שאני מעדיף כמה שפחות להתייעץ.

<בינת שוורץ:>
אני לא אגיד לך מה אני מעדיפה.

<היו"ר זבולון קלפה:>
זה לא נתון לבחירה במקרה הזה.

<תומר רוזנר:>
או שאפשר לכתוב מאפיינים במקום סוגים.

<קארין טלמור:>
גם קשה לקבוע. 

<היו"ר זבולון קלפה:>
השאלה אם אתם רוצים להשאיר את זה במתכונת הזאת ואז להגיע להצבעה. להערכתי זה יעבור בנוסחו המלא. זה לשיקול דעתכם. לגבי סעיף (5)  - בקרת תכן וביצוע. אנחנו בעניין הזה מצמידים את זה לתאגידים מפסקה (ז) ואילך. 
<דורית הוכנר:>
נציג רשות המים שכלול במשרדנו אומר שיש פה הקבלה. ברגע שאתה מחיל את זה על מכוני הבקרה זה בעצם תפקידם של התאגידים, לכן אין צורך בזה. השאלה אם אפשר לרדת מזה, לוותר על זה.
<נועם מולה:>
מכון הבקרה של תאגידי המים והביוב הוא רשות המים. זה חוק תאגידי מים וביוב. זה הכללים שמוציאים מכוחו. יש לתאגידי המים כללים שהם חייבים לעמוד בהם, אמות מידה מאוד מפורטות שנקבעות להם. אנחנו כל הזמן מקבלים תלונות על כמה אנחנו מוסיפים על אמות המידה האלו. אנחנו אותו מכון שאתם שואפים אליו. ליצור להם עכשיו גוף מקביל זה לא יעיל. אנחנו מוכנים להעביר לעיונכם את המבחנים של הרגולציה שחלים על תאגידי המים והביוב בנושאים האלה.
<תומר רוזנר:>
אנחנו מכירים.

<היו"ר זבולון קלפה:>
אני יודע. במקרה ישבתי אתמול בלילה עם אחד המנהלים שלכם.
<היו"ר זבולון קלפה:>
אנחנו עושים הפסקה של 2 דקות. 

<(הישיבה נפסקה בשעה 13:35 ונתחדשה בשעה 13:40.)>
<היו"ר זבולון קלפה:>
בינת, את רוצה להתייחס לפסקה (ד) בסעיף (2)?
<בינת שוורץ:>
להסכמה?

<היו"ר זבולון קלפה:>
לגבי ההצעה שלכם.

<תומר רוזנר:>
לגבי מה שאתם מציעים כפשרה.

<בינת שוורץ:>

כן. מה שאנחנו מציעים כפשרה זה לקבל את הרצון של הוועדה להגביל את סוגי המתקנים הנלווים. אנחנו מציעים שהמתקנים הנלווים האלה הנדרשים במישרין להפעלתו של קו התשתית התת-קרקעי יהיו על פי מאפיינים שקבע השר. השר יקבע מאפיינים ספציפיים, כשרק מה שעונה על המאפיינים האלה ייכנס למסלול הזה. מה שלא, לא.
<היו"ר זבולון קלפה:>
מבחינתנו הדברים האלה מקובלים. לאחר מכן מתייתר כל המשפט שמסומן בירוק. בסדר?
<בינת שוורץ:>
כן.

<היו"ר זבולון קלפה:>
הנוסח הסופי לאחר מכן - -

<תומר רוזנר:>
לקראת ההצבעות יהיה נוסח סופי.

<ישי אשלגי:>
מה בנוגע למתקני גז טבעי?

<בינת שוורץ:>
אנחנו החרגנו את קווי הגז הטבעי משום שיש להם הליך מיוחד בחוק שנחקק לא לפני הרבה זמן.  אנחנו חשבנו שהוא עובד טוב, לכן חשבנו לא לגעת בזה. 

<ישי אשלגי:>
השאלה אם אנחנו יכולים לשנות את ההליכים הפנימיים שלנו, להתעסק עם חוק משק הגז הטבעי ולבוא ולסגור את הגולל פה דרך חוק התכנון והבנייה.
<אפרת דון-יחיא:>
אנחנו לא נוגעים בהליכים שקיימים היום. אולי אנחנו לא באים לקראתכם, אבל אנחנו לא מרעים את מצבכם. אנחנו משאירים את זה כמו שזה היום.
<ישי אשלגי:>
חשמל ומים יש לנו. גז טבעי זה משק מתפתח שרק צריך לגדול. 

<תומר רוזנר:>
חשמל לא.

<היו"ר זבולון קלפה:>
אתה נותן בעצמך את התשובה ומבין למה הבעיה. אני חושב שניתן פה המענה. יש לזה התייחסות ממילא. זה לא בא לטפל בעניין הזה כרגע.

<ישי אשלגי:>
זה שמחריגים אותנו לעומת חברות הנפט - -

<תומר רוזנר:>
יש לכם חוק משלכם.

<ישי אשלגי:>
 יכול להיות שאנחנו צריכים לעשות שינויים בחוק שלנו. 
<תומר רוזנר:>
מאה אחוז, תעשו.

<ישי אשלגי:>
השאלה למה להחריג בחוק הזה.
<תומר רוזנר:>
כי יש לכם חוק משלכם. 
<היו"ר זבולון קלפה:>
כי שם זה מתייחס.

<ישי אשלגי:>
יש פה החרגה מאוד ספציפית. זה מאוד נוקב, מאוד בעייתי. אנחנו עלולים גם לבוא ולבקש שינוי של חוק התכנון והבנייה. למה אי אפשר להחריג?
<היו"ר זבולון קלפה:>
ביקשת, חזרנו. אני פעם שלישית אומר שיש לכם חוק ספציפי. בזה זה נגמר כרגע.
<תומר רוזנר:>
לא משנים את המצב הקיים, אם זה מה שמטריד.
<תמר זנדברג:>
אם יש התייחסות ספציפית נפרדת לחשמל, זה לא אומר שצריך להחריג גם פה בסעיף?

<תומר רוזנר:>
חשמל הוחרג.
<אפרת דון-יחיא:>
החרגנו. 

<היו"ר זבולון קלפה:>
אותה התייחסות.

<תמר זנדברג:>
כרגע אמרת להערה של חברת החשמל, שזה כן כולל חשמל. 

<אפרת דון-יחיא:>
מכוח 145(ו) הותקנו תקנות הרשאה שמתייחסות לקווים עיליים, הן לא מתייחסות לקווים תת-קרקעיים. אנחנו מבקשים לא לגעת ביחס לקווים שיש להם הליך של הרשאה בלבד.  

<תמר זנדברג:>
שזה רק העילי?
<תומר רוזנר:>
אם הם ירצו להחיל את זה על תת-קרקעי הם יצטרכו לתקן את התקנות. 

<אפרת דון-יחיא:>
סעיף 145(ו) - -

<היו"ר זבולון קלפה:>
בסעיף (5) אנחנו נשארים בעמדתנו בנוגע להחלה שלו על פסקה (ז). ברשותכם אנחנו רוצים לעבור לסעיף (3). 

<אורית קיטה-דרור:>
לא הבנתי את ההבהרה כאן. 
<היו"ר זבולון קלפה:>
לגבי מה?

<אורית קיטה-דרור:>
לגבי סעיף 145(ו). סעיף 145(ו) עוסק בתשתית שהיא עילית. 

<תומר רוזנר:>
סעיף  145 (ו) לא מגדיר בשום מקום עילית או תחתית.
<בינת שוורץ:>
חברת חשמל רוצה לוודא שהיא תוכל להקים קווי תשתית תת קרקעיים בכל מקום עירוני, בכל ישוב כדי לחבר בתים. היא רוצה לעשות את זה בפטור מהיתר. בדרך כלל היא עושה את זה מתחת לדרך, מתחת לכל מיני דברים. יש לה שתי אפשרויות לעשות את זה. דרך  אחת היא לתקן את התקנות שהותקנו לפי סעיף 145(ו), שמתייחסות רק לקווים עיליים. אנחנו יכולים לעזור לכם לתקן אותן. האפשרות השנייה שהצענו כאן היא לאפשר להם פה, במסגרת ההליך הזה אם הקו הוא תת קרקעי, לעשות את זה לפי השיטה הזאת.
<אפרת דון-יחיא:>
בוודאי. אנחנו חושבים שהסעיף מאפשר את זה. כשלא נקבעה הרשאה לקווים האלה - -

<תומר רוזנר:>
זאת לא כוונתנו. קווי חשמל, להבדיל מקווי תשתית אחרים שמטופלים פה, הם קווים שיש להם השפעות סביבתיות – קרינה ודברים כאלה. 
<אורית קיטה-דרור:>
הם מקבלים היתרים לפי חוק הקרינה.

<תומר רוזנר:>
רק שאין תקנות לפי חוק הקרינה כי אתם מונעים אותן.
<אורית קיטה-דרור:>
אנחנו לא מונעים את התקנות, אבל יש היתרים לכל אחד ואחד מקווי חברת החשמל.  זה לא בחוק התכנון והבנייה מוסדר, זה מוסדר במסגרת חוק אחר. התקנות האלו יובאו אליכם.  

<תומר רוזנר:>
קווי חשמל שונים מקווי תשתית אחרים שיש להם הסדר כאן. ההסדר הנכון לטפל בהם הוא במסגרת התקנות שמתייחסות להרשאות של קווי חשמל. אם חברת החשמל מעוניינת לעשות קווי חשמל תת קרקעיים במסגרת ההרשאה, שתציע הצעה לשר הפנים לתקן את התקנות. אני מניח ששר הפנים ישקול את כל השיקולים הרלוונטיים, כולל ענייני ההשפעות הסביבתיות, כמו שהוא עשה לגבי קווים עיליים בתקנות הקיימות. הוועדה תחליט כמובן אם היא סבורה שיש מקום לאפשר את אותו הליך שמתאפשר לקווי מים שהשפעתם הסביבתית, לפחות של הקווים התת-קרקעיים,  היא אפסית גם לקווי חשמל מתחת לבתי מגורים או ליד בתי מגורים וכו'.
<אפרת דון-יחיא:>
אנחנו קוראים אחרת את סעיף 145(ו)..
<תומר רוזנר:>
אנחנו נבהיר את זה. 
<אפרת דון-יחיא:>
לא ביקשנו לתקן את 145(ו). אפשר להיות חלוקים לגבי הפרשנות של המצב הקיים כפי שהוא. גם היום הקווים האלה מוקמים. הם מתבססים על תקנות שטעונות היתר שנקבע בהן, עם הודעה של 15 יום כמו שמוצע כאן. זה המצב. מקבלים היתרים לקרינה. אנחנו בוודאי לא מרעים את המצב ממה שהוא היום בהקמת הקווים התת-קרקעיים. אנחנו מסתדרים עם הנוסח כמו שהוא היום. 
<תומר רוזנר:>
הפרשנות שאתם מציעים היא פרשנות רחבה מידי.
<אפרת דון-יחיא:>
זאת הפרשנות של 145(ו).

<תומר רוזנר:>
בסדר, בשביל זה אנחנו כאן.

<אפרת דון-יחיא:>
לא תוכל דרך תיקון 261 לתקן את מה שנאמר ב-145(ו). 145(ו) אומר ששר הפנים רשאי לקבוע הליך אחר. 
<תומר רוזנר:>
הכוונה בלהוסיף את 145(ו) הייתה להבהיר שזה חל על קווי החשמל. אם זה עיליים לא צריך לומר את זה. אתם הסכמתם לזה. יכול להיות שהייתה אי הבנה בפרשנות שבינינו. 

<גלעד קרן:>
לפי הפרשנות שלך, מה ההוספה של 145(ו) מוסיפה לסעיף הזה?
<קריאה:>
זה מיותר. 

<תומר רוזנר:>
הוועדה תחליט מה שהיא סבורה.  הצעתנו לוועדה היא להבהיר במפורש שכמו שכתוב למעט מתקני גז, כך גם יהיה כתוב למעט קווי חשמל תת-קרקעיים. 
<אפרת דון-יחיא:>
אנחנו הסכמנו להגיע להסדרים שמאפשרים היום. ככל שיש הסדר אחר מאפשר אנחנו מחריגים ולא רוצים להחליף את זה בהסדר הזה. ככל שאין הסדר – אנחנו חלוקים אם יש או לא – אז בסדר. אם אין הסדר זאת בעיה. 
<בינת שוורץ:>
אנחנו חלוקים. הצהוב של 145(ו) הוא לא צהוב, הוא ירוק, כי אנחנו מפרשים אותו אחרת. 

<היו"ר זבולון קלפה:>
יש לנו הסכמה לגבי החלק הראשון של הדברים. הנוסח יגיע בהמשך.

<בינת שוורץ:>
לגבי החלק השני אנחנו לא מסכימים.

<היו"ר זבולון קלפה:>
דיברנו לגבי סעיף (5).
<נועם מולה:>
לא הבנו מה קורה עם סעיף (5). 

<היו"ר זבולון קלפה:>
מה זאת אומרת? הנושא הזה של הדרישה לקיום של מכון בקרה קיים ביחס לתאגיד בבעלות של רשות מקומית אחת או יותר.

<נועם מולה:>
אין היגיון ביצירת סטנדרט שיכול להיות סותר סטנדרט שקובעת מועצת רשות המים לאותו תאגיד. אם יבוא מכון בקרה שאינו  מוכר לרשות המים, שלא חלים עליו כללי המים, שלא חל עליו חוק המים, ויקבע סטנדרטים סותרים, סטנדרטים נוספים - - 

<תומר רוזנר:>
מכון בקרה לא קובע סטנדרטים.
<היו"ר זבולון קלפה:>
מכון בקרה מאמת מציאות שבה התכנון והביצוע הם חופפים ותואמים אח' לאח'.
<נועם מולה:>
התכנון והביצוע חייב לעמוד ממילא בסטנדרטים שקובעת רשות המים, מועצת רשות המים.
<היו"ר זבולון קלפה:>
הדרישה פה היא לתת לגורם חיצוני את הסמכות לבצע את הבקרה על הגוף שביצע את העבודה. 

<נועם מולה:>
אין הבחנה רלוונטית בינו לבין הגופים האחרים שמקבלים כאן את הסמכות. תאגידי מים וביוב הם גוף מקצועי ציבורי לכל דבר. הם בבעלות הרשות המקומית, הם לא בבעלות איזה גורם פרטי. הם גוף מקצועי שמקבל היתרים מרשות המים לעשות את הפעולות שלו. הם גוף שכל הזמן עובר את השיפוט של רשות המים לפי כללים שקובעת מועצת רשות המים ושיושבים בה הגורמים הכי מקצועיים לעניין הזה. אין היגיון ביצירת סטנדרטים שיכולים להיות חופפים. 
<קריאה:>
תציע שזה יהיה או תאגיד מטעמכם בתוך הסעיף הזה.

<נועם מולה:>
יש פה את ההגבלה גם לכאלה שעוסקים בתשתיות. זה די והותר. תאגיד מים וביוב הוא תאגיד שהוקם לפי חוק. 

<עודד גבולי:>
במכון הבקרה יש נציג של תאגיד המים.

<נועם מולה:>
למה צריך את הבקרה של מכון הבקרה שעוסק במיליון דברים, כשיש את רשות המים שהיא שופטת את כל העבודות של תאגידי המים והביוב? הממונה על תאגידי מים וביוב עושה את זה כל היום.

<קריאה:>
יש השלכות אחרות על - -

<עודד גבולי:>
זה בעייתי.

<היו"ר זבולון קלפה:>
בהמשך להערה שלך, ומתוך רצון להגיע לאיזה שהוא סיכום, אנחנו נבקש מנציג שלכם – אתה או אחרים - שיבוא להציג את הדברים כדי שנראה שאנחנו  מקבלים פה כיסוי לבקשה הזאת בצורה אחרת. זה מה שאתה אומר. אתה אומר שהבקרה  מתבצעת בצורה כזאת או אחרת. במידה וניווכח שלא, אז הסעיף הזה מוחל אוטומטית.
<עודד גבולי:>
רק שיושב הראש יזכור שהם צריכים לשלוח נציגים למכוני הבקרה. 

<נועם מולה:>
זה לא אנחנו, זה תאגידי המים.

<היו"ר זבולון קלפה:>
אתם אלה שנותנים להם - -

<נועם מולה:>
בגלל זה אין צורך בכפל הזה. זה רק מחזק את הנושא הזה.

<עודד גבולי:>
לא משנה, רק שלא ייעלם מהשולחן הזה.

<אורית קיטה-דרור:>
אדוני היושב-ראש, לגבי ההחרגה של סעיף 145(ו). הנושא הזה יובא להצבעה בסוף?

<היו"ר זבולון קלפה:>
כל הנושאים יובאו בסוף להצבעה, אנחנו רק נצטרך לבחון את הנקודה הזאת. כוונתנו הייתה התוספת הזאת. 

<אורית קיטה-דרור:>
שזה יהיה לגבי תשתית תת-קרקעית.

<היו"ר זבולון קלפה:>
כן.

<אורית קיטה-דרור:>
אנחנו נבקש להציג לכם מה המשמעות של הדבר הזה. מדובר באיזה 15 אלף עבודות בשנה. זה פשוט לא הגיוני. אתם מרעים את מצבנו. הרפורמה הזאת באה להקל ולייעל את הליכי הקמת התשתית. 
<תומר רוזנר:>
לא, אנחנו לא מרעים.

<היו"ר זבולון קלפה:>
לפני מספר דקות קלטתי את המספר 10 אלפים, עכשיו אני כבר קולט 15 אלף. בעוד רבע שעה יהיה 25 אלף.

<אורית קיטה-דרור:>
אני מתפשרת איתך על 10 אלפים. 

<היו"ר זבולון קלפה:>
כבר יצאנו בזול.

<אורית קיטה-דרור:>
זאת כמות אדירה של עבודות. רובן מאוד מאוד פשוטות, כמו חיבור של בית לתשתית קיימת.  

<היו"ר זבולון קלפה:>
איך היום זה מבוצע?
<אורית קיטה-דרור:>
זה מבוצע בהודעה לוועדה המקומית 15 יום מראש, אחרי תיאום איתם. אם הכוונה של הוועדה פה היא לגרוע ממצבנו, אז שיהיה ברור לכם שזה מה שאתם עושים.
<היו"ר זבולון קלפה:>
לחלוטין לא. לא זאת הייתה הכוונה.
<אורית קיטה-דרור:>
שזה יובהר שזאת לא הכוונה של הייעוץ המשפטי.
<תומר רוזנר:>
הכוונה היא לא לשנות את המצב הקיים לגבי חשמל. לא להוסיף ולא לגרוע.
<אורית קיטה-דרור:>
זה לא הנוסח. הנוסח הזה פוגע. 

<תומר רוזנר:>
את זה אפשר לבדוק. הכוונה היא לא לשנות את המצב הקיים.

<היו"ר זבולון קלפה:>
פוגע לפי פרשנות מסוימת. יש פרשנות אחרת שאומרת שלא. 
<אורית קיטה-דרור:>
הוא מעורר שאלות.

<היו"ר זבולון קלפה:>
זאת דעתך, וזה מקובל, אבל אני אומר לך שיש פרשנות א' ופרשנות ב'. אנחנו נעשה את הבדיקה לאחר מכן.

<אפרת דון-יחיא:>
אנחנו מבקשים להוסיף משהו שלא הופיע. הרישא של סעיף (ד) המקורי התחילה במילים "על אף האמור בסעיף 145". "בסעיף קטן (ה) - בפסקה (1), לאחר המילים "על אף האמור" יבוא בסעיף 145 ובסעיף קטן (ד)". זה לא הופיע. זה נשמט. (א) אחרי פסקה (3) יבוא: (3א) לא תינתן הרשאה לפי סעיף קטן זה אלא אם כן אישר מכון בקרה כי ביצע בקרת תכן לבקשה להיתר וכי תוצאות הבקרה תקינות; שר הפנים רשאי לקבוע כי הוראות פסקה זו לא יחולו על בקשות להרשאה שבשל מהותם, אופיים או היקפם לא נדרשת לגביהם בקרה של מכון בקרה ובלבד שאינן טעונות בקרה של בקר מורשה לפי סימן ב' בפרק ה'3; שר הפנים יקבע הוראות לעניין העברת בקשה להרשאה לבדיקת מכון בקרה וקבלת תוצאות הבדיקה מהמכון, לרבות קביעת מועדים לביצוע הפעולות האמורות; (א1) בפסקה (4) בסופה יבוא "וכאילו ניתנה הרשאה לפיה, ובלבד שאישר מכון הבקרה כי ביצע בקרה תכן לבקשה להיתר וכי תוצאות הבקרה תקינות".את (7) אתם מחקתם. אנחנו לא מסכימים למחיקה. (7) "על אף האמור בפסקות (2) עד (5), למעט פסקה (3)א", שזאת הערה שמקובלת עלינו ולא מופיעה כאן, "בקשה להרשאה המוגשת על ידי רשות מקומית או תאגיד בבעלות מלאה של רשות מקומית אחת או יותר, תוגש למהנדס הוועדה המקומית והוא יהיה המוסמך להכריע בבקשה להרשאה".
<בינת שוורץ:>
אנחנו מכפיפים כאן את תהליך ההרשאה שחל על מבנה דרך לגשרים וכו' למכון לבדיקה של מכון בקרה. אם מתכנן המחוז ומהנדס הוועדה המקומית לא עמדו בלוחות זמנים, עדיין האישור האוטומטי יהיה כפוף לאישור של מכון בקרה. זאת ההערה של הייעוץ. אנחנו מציעים שאם הבקשה להרשאה מוגשת על ידי גוף מקומי, הווה אומר רשות מקומית או תאגיד בבעלות מלאה שלה, מי שמוסמך להכריע בבקשה להרשאה יהיה רק מהנדס הוועדה המקומית. הוא לא זקוק למתכנן המחוז יחד איתו.
<טלי ענבר גולן:>
הייתה לנו הערה קטנה שאומרת שלעניין הרשאות למבני דרך בתכניות ות"ליות המהנדס שיהיה מוסמך לדון בהרשאה.
<בינת שוורץ:>
שר הפנים מינה אותו כממלא מקום של מתכנן המחוז לעניין הרשאה. זה לא מוסדר בחוק, זה מוסדר במינוי. 
<טלי ענבר גולן:>
אם זה מוסדר זה מוסדר. רצינו רק שכל מה שבות"ל ירוכז בות"ל.

<בינת שוורץ:>
זה מוסדר באמצעות מינוי של שר הפנים.

<היו"ר זבולון קלפה:>
לגבי פסקה (7). הרשות כן, תאגידים לא.
<בינת שוורץ:>
למה? האם זה בגלל שאנחנו לא מספיק סומכים על מהנדס הוועדה המקומית שיכריע בבקשה להרשאה של התאגיד? 
<אפרת דון-יחיא:>
זה אפילו לפני כן. במקרים האלה מדובר מן הסתם  על אירועים מקומיים, אירועים שאנחנו לא  . צריכים את הבחינה המרחבית של מתכנן המחוז. מספיקה לנו אז הבדיקה - - 

<תומר רוזנר:>
אנחנו מדברים על תאגידים אזוריים, 15 התאגידים המפורסמים. 
<בינת שוורץ:>
חלקם מקומיים, לא אזוריים.
<היו"ר זבולון קלפה:>
לפי חוק ההסדרים החדש, מתוך 55 תאגידי מים הכוונה של הרשות המקומית - -
<יעקב אשר:>
לא כולם. ניתנה אפשרות למי שעומד בתנאים מסוימים להישאר בתאגיד מקומי. 

<בינת שוורץ:>
מי שמתפקד.

<היו"ר זבולון קלפה:>
יהיו גם תאגידים אזוריים.

<יעקב אשר:>
לגבי תאגיד מקומי אין היגיון שזה יהיה אחרת מאשר הרשות. 

<בינת שוורץ:>
אם זה חוצה רשויות זה יהיה - -
<היו"ר זבולון קלפה:>
רשות מקומית אחת. המילים "או יותר" נמחקות.
<יעקב אשר:>
זה מופיע בתוך הדברים שלכם. כרגע כתוב שזה בבעלות מלאה של הרשות - -
<כרמית יוליס:>
כתוב אחת או יותר.

<היו"ר זבולון קלפה:>
כתוב פה אחת או יותר, לכן אמרנו שנמחק את המילים "או יותר". בזה בא העסק על פתרונו. הערות אחרות גם קבילות מבחינתנו.  אנחנו מסיימים בשלב הזה. נמשיך את הדיון בשבוע הבא. 

<תומר רוזנר:>

אני רוצה להזכיר לנוכחים, שלמעט השלמת הדיון בנושא של תשתיות שעוד לא הושלם כבר הודענו את הסעיפים הבאים שנדון בהם בשבוע הבא. אנחנו נתחיל לדון בסעיפים שקשורים לוועדה המקומית, סעיפים 8-23 בהצעת החוק.  

<קריאה:>
אולי כדאי שזה יהיה עד סעיף 24, כי זה סעיף מאותה משפחה.

<תומר רוזנר:>
אנחנו נבדוק את זה.

<תומר רוזנר:>
אנחנו ביקשנו הערות לסעיפים האלה עד יום חמישי.

<היו"ר זבולון קלפה:>
תודה רבה לכולם. 

<הישיבה ננעלה בשעה 14:05.>
